**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 4 Σεπτεμβρίου 2023, ημέρα Δευτέρα και ώρα 11.10΄, στην Αίθουσα **«Προέδρου Αθανασίου Κωνστ. Τσαλδάρη» (223)** **του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Ναυτιλίας και Νησιωτικής Πολιτικής «Κύρωση της από 29 Μαρτίου 2023 Τροποποίησης και Κωδικοποίησης της Σύμβασης Παραχώρησης μεταξύ του Ελληνικού Δημοσίου και της "Οργανισμός Λιμένος Ηγουμενίτσας Α.Ε." - Κύρωση της από 29 Μαρτίου 2023 Συμφωνίας Τροποποίησης της από 2 Φεβρουαρίου 2018 Σύμβασης Παραχώρησης μεταξύ του Ελληνικού Δημοσίου και της "Οργανισμός Λιμένος Θεσσαλονίκης Α.Ε."» (2η συνεδρίαση – ακρόαση εξωκοινοβουλευτικών προσώπων).

Στην συνεδρίαση παρέστησαν ο Υπουργός Ναυτιλίας και Νησιωτικής Πολιτικής, κ. Μιλτιάδης Βαρβιτσιώτης, ο Υφυπουργός Ναυτιλίας και Νησιωτικής Πολιτικής, κ. Ιωάννης Παππάς, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής και μέσω υπηρεσιών τηλεδιάσκεψης(άρθρο 38§9), οι κ.κ. Λώλος Ιωάννης, Δήμαρχος Ηγουμενίτσας, Λιάγκος Αθανάσιος, Πρόεδρος του Δ.Σ. της Ένωσης Λιμένων Ελλάδος (ΕΛΙΜΕ), Εκτελεστικός Πρόεδρος και Διευθύνων Σύμβουλος του Οργανισμού Λιμένος Θεσσαλονίκης Α.Ε (ΟΛΘ), Πορφύρης Αθανάσιος, Διευθύνων Σύμβουλος του Οργανισμού Λιμένος Ηγουμενίτσας Α.Ε. (ΟΛΗΓ), Βεγίρης Ευάγγελος, Νομικός Σύμβουλος του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ), αρμόδιος για θέματα του Οργανισμού Λιμένος Ηγουμενίτσας Α.Ε., Παπαχρήστου Γεώργιος Νομικός Σύμβουλος του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ), αρμόδιος για θέματα του Οργανισμού Λιμένος Θεσσαλονίκης Α.Ε., Παπαποστόλου Απόστολος, Πρόεδρος της Ρυθμιστικής Αρχής Λιμένων (ΡΑΛ), Γκώνιας Κωνσταντίνος, Διευθυντής του Συνδέσμου Επιχειρήσεων Επιβατηγού Ναυτιλίας (ΣΕΕΝ), Τσικαλάκης Εμμανουήλ, Γενικός Γραμματέας της Πανελλήνιας Ναυτικής Ομοσπονδίας (ΠΝΟ), Καραγιάννη Μαρία, Αντιδήμαρχος Πολιτισμού-Τουρισμού του Δήμου Θεσσαλονίκης, Παππάς Σπυρίδων, Δήμαρχος Φιλιατών, Χαμογεώργου Φιλοθέη, εκπρόσωπος του Συλλόγου Εργαζομένων του Οργανισμού Λιμένος Ηγουμενίτσας Α.Ε. (ΟΛΗΓ), Μπιμπής Ευθύμιος, Πρόεδρος του Σωματείου Ιδιοκτητών Τουριστικών Επαγγελματικών Σκαφών Άνευ Πληρώματος (ΣΙΤΕΣΑΠ), Φανή Γουργούρη, Πρόεδρος του Συλλόγου Διοικητικών Υπαλλήλων του Οργανισμού Λιμένος Θεσσαλονίκης Α.Ε. (ΟΛΘ), Κυπριανίδης Χάρης, Πρόεδρος του Εργατικού Κέντρου Θεσσαλονίκης, Ντάλλας Απόστολος, Πρόεδρος της Ομοσπονδίας Υπαλλήλων Λιμανιών Ελλάδας (ΟΜΥΛΕ), Αφεντουλίδης Τριαντάφυλλος, Πρόεδρος του Συλλόγου Υπαλλήλων του Οργανισμού Λιμένος Θεσσαλονίκης Α.Ε. (ΟΛΘ), Καλούδης Αντώνιος, Γενικός Διευθυντής της Ένωσης Εφοπλιστών Κρουαζιερόπλοιων και Φορέων Ναυτιλίας (ΕΕΚΦΝ), Λευθεριώτης Συμεών, Πρόεδρος της Ομοσπονδίας Φορτοεκφορτωτών Ελλάδας (ΟΦΕ) και Χλωμούδης Κωνσταντίνος, Καθηγητής του Τμήματος Ναυτιλιακών Σπουδών του Πανεπιστημίου Πειραιά.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καππάτος Παναγής, Καράογλου Θεόδωρος, Καρασμάνης Γεώργιος, Κυριαζίδης Δημήτριος, Λαζαρίδης Μακάριος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Στύλιος Γεώργιος, Φόρτωμας Φίλιππος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Γιαννούλης Χρήστος, Κόκκαλης Βασίλειος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Χαρίτσης Αλέξανδρος (Αλέξης), Κατρίνης Μιχαήλ, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Χνάρης Εμμανουήλ, Χριστοδουλάκης Εμμανουήλ (Μανώλης), Δελής Ιωάννης, Μπούμπας Κωνσταντίνος, Βρεττός Νικόλαος, Κεφαλά Γεωργία (Τζώρτζια), Παπαϊωάννου Αρετή και Βαλτογιάννης Διονύσιος.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα και καλή εβδομάδα.

Κύριε Υπουργέ, κύριοι εκπρόσωποι των φορέων, συνεχίζουμε σήμερα την εξέταση της επεξεργασίας του σχεδίου νόμου του Υπουργείου Ναυτιλίας και Νησιωτικής Πολιτικής «Κύρωση της από 29 Μαρτίου 2023 Τροποποίησης και Κωδικοποίησης της Σύμβασης Παραχώρησης μεταξύ του Ελληνικού Δημοσίου και της "Οργανισμός Λιμένος Ηγουμενίτσας Α.Ε." καθώς και «Κύρωση της από 29 Μαρτίου 2023 Συμφωνίας Τροποποίησης της από 2 Φεβρουαρίου 2018 Σύμβασης Παραχώρησης μεταξύ του Ελληνικού Δημοσίου και της "Οργανισμός Λιμένος Θεσσαλονίκης Α.Ε."».».

Η σημερινή μας συνεδρίαση θα αξιοποιηθεί αποκλειστικά για την ακρόαση των φορέων. Έχουν κληθεί αρκετοί, είκοσι (20) τον αριθμό και νομίζω θα καταγραφούν οι απόψεις των φορέων γι’ αυτό το ζήτημα που αφορά το μέλλον των Λιμένων Ηγουμενίτσας και Θεσσαλονίκης.

Θα ήθελα να ξεκινήσω από τον Δήμαρχο Ηγουμενίτσας, τον κύριο Λώλο, ο οποίος βρέθηκε στο Κοινοβούλιο για άλλες του υποχρεώσεις και είναι δια ζώσης σήμερα μαζί μας, οπότε θα τον ακούσουμε. Άλλωστε, αφορά πάρα πολύ την τοπική κοινωνία, η Σύμβαση Παραχώρησης και διεκδίκησε εκεί η δημοτική αρχή και τη χερσαία ζώνη λιμένος, με σημαντικά αποτελέσματα. Μια σημαντική αν θέλετε εξέλιξη.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Θα ήθελα τον λόγο επί της διαδικασίας, με όλο το σεβασμό. Είναι πάρα πολλοί οι εκπρόσωποι των φορέων και καλώς είναι, είναι χρήσιμο, θα πρότεινα αν συμφωνείτε και εσείς και αν συμφωνούν και οι υπόλοιποι συνάδελφοι, να εισάγουμε μια διαδικασία, ώστε μετά την τοποθέτηση κάθε εκπροσώπου της αυτοδιοίκησης να τίθενται ερωτήματα, γιατί φοβάμαι ότι κάποιοι στο τέλος θα έχουν εγκαταλείψει.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Αυτό που λέτε είναι πιο διαδραστικό και πιο ζωντανό. Πλην, όμως, αντιλαμβάνεστε ότι κάποιοι φορείς περιμένουν πριν την έναρξη της συνεδρίασής μας για να τοποθετηθούν. Είναι άνθρωποι με πάρα πολλές υποχρεώσεις, οπότε θα έχετε την ευκαιρία όλοι οι Bουλευτές και οι Eισηγητές μετά το τέλος των τοποθετήσεων να καταθέσετε τις ερωτήσεις σας και να απαντήσουν οι φορείς.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Απλά δεν θα είναι εδώ για να απαντήσουν, φοβάμαι. Εύχομαι να διαψευστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κάνουμε έκκληση, βεβαίως, πάντα μένουν οι φορείς.

Συνεχίζουμε, λοιπόν, με τον δήμαρχο Ηγουμενίτσας, τον κύριο Λώλο.

**ΙΩΑΝΝΗΣ ΛΩΛΟΣ (Δήμαρχος του Δήμου Ηγουμενίτσας):** Κύριε Πρόεδρε, κύριε Υπουργέ, κύριοι Βουλευτές, κύριε Γενικέ, κύριοι εκπρόσωποι των φορέων, κυρίες και κύριοι.

Μία νέα σελίδα ανοίγει για το Λιμάνι της Ηγουμενίτσας, για την πόλη της Ηγουμενίτσας, για την τοπική κοινωνία, μετά την κύρωση και από τη Βουλή της Σύμβασης Παραχώρησης του πλειοψηφικού πακέτου μετοχών του Ελληνικού Δημοσίου στον Όμιλο Grimaldi, αναφορικά φυσικά με τη χρήση και την εκμετάλλευση των περιουσιακών στοιχείων του Κεντρικού Λιμένα της Ηγουμενίτσας, του αλιευτικού καταφυγίου της Πλαταριάς και του τουριστικού καταφυγίου των Συβότων».

Ευελπιστώ και εύχομαι ότι η Συμφωνία αυτή θα συμβάλει θετικά στην πλήρη ανάδειξη των δυνατοτήτων του λιμανιού μας, στη βιωσιμότητά του, στη δημιουργία νέων θέσεων εργασίας και βελτίωση της οικονομικής και κοινωνικής θέσης των κατοίκων και της τοπικής κοινωνίας γενικότερα.

Αναμένουμε από το νέο διαχειριστή, να αναβαθμίσει τις παρεχόμενες υπηρεσίες στο λιμάνι και κυρίως αυτών που θα προσελκύσουν περισσότερους τουρίστες με την ενίσχυση της κρουαζιέρας και την κατασκευή της μαρίνας στην πόλη μας, που τόσα χρόνια περιμένουμε.

Αλλά για εμάς, το σημαντικότερο είναι η απόδοση στο δήμο των τμημάτων της χερσαίας ζώνης που δεν εξυπηρετούσαν και δεν εξυπηρετούν λιμενικές δραστηριότητες, περίπου 6.000 στρέμματα. Ένα δίκαιο αίτημα δεκαετιών της τοπικής μας κοινωνίας, το οποίο εμείς ως δημοτική αρχή και εγώ προσωπικά ως δήμαρχος από την αρχή ανάληψης των καθηκόντων μας, εδώ και εννέα χρόνια, διεκδικήσαμε.

Και σήμερα, αισθάνομαι ιδιαίτερα χαρούμενος και ικανοποιημένος γιατί οι πολύχρονες προσπάθειές μας δικαιώνονται με την απόδοση δια τυπικού νόμου των τμημάτων αυτών στο δήμο και κατ’ επέκταση στην τοπική κοινωνία.

Κλείνοντας, στο σημείο αυτό θα ήθελα να ευχαριστήσω όλους όσους συνέβαλαν στην εξέλιξη αυτή και ιδιαίτερα τον πρώην Υπουργό Ναυτιλίας και Νησιωτικής Πολιτικής, τον κ. Ιωάννη Πλακιωτάκη, τον Γενικό Γραμματέα, κ. Ευάγγελο Κυριαζόπουλο, τον Διευθύνοντα Σύμβουλο του ΤΑΙΠΕΔ, κ. Δημήτρη Πολίτη, την πρώην Γενική Γραμματέα Δημόσιας Περιουσίας, κυρία Αθηνά Καλύβα και τέλος, τον Βουλευτή μας, κ. Βασίλη Γιόγιακα, που υπήρξε πάντα αρωγός και μαχητής σε αυτή μας την προσπάθεια.

Τον Διευθύνοντα Σύμβουλο της ΟΛΗΓ Α.Ε., κ. Αθανάσιο Πορφύρη και το τεχνικό προσωπικό, αλλά φυσικά και τον σημερινό Υπουργό Ναυτιλίας, κ. Μιλτιάδη Βαρβιτσιώτη, ο οποίος ήταν αυτός που ξεκίνησε αυτή τη διαδικασία από το 2005 - αν θυμάστε κ. Υπουργέ - και σήμερα βρίσκεστε στην ευχάριστη θέση, αυτό το οποίο ξεκινήσατε το 2005 να ολοκληρωθεί εν έτη 2023 και να αποδοθεί αυτό το ζωτικό τμήμα της χερσαίας ζώνης στην τοπική κοινωνία, για να το αναπτύξει και να το χρησιμοποιήσει όπως αυτή θέλει και όπως αυτό απαιτεί για τη δική της βιωσιμότητα. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς σας ευχαριστούμε, κύριε δήμαρχε.

Να περάσουμε τώρα στον κύριο Αθανάσιος Λιάγκο, Πρόεδρο του ΔΣ Ένωσης Λιμένων Ελλάδος και Εκτελεστικό Πρόεδρο και Διευθύνοντα Σύμβουλο του Οργανισμού Λιμένος Θεσσαλονίκης.

Κύριε Λιάγκο, έχετε τον λόγο.

**ΑΘΑΝΑΣΙΟΣ ΛΙΑΓΚΟΣ (Πρόεδρος Δ.Σ. της Ένωσης Λιμένων Ελλάδος (ΕΛΙΜΕ) και Εκτελεστικός Πρόεδρος & Διευθύνων Σύμβουλος του Οργανισμού Λιμένος Θεσσαλονίκης Α.Ε (ΟΛΘ Α.Ε.):** Κύριε Πρόεδρε καλημέρα σας.

Κύριε Υπουργέ, κύριοι Βουλευτές, κυρίες και κύριοι, θα συμφωνήσω και εγώ με το δήμαρχο της Ηγουμενίτσας. Σήμερα όντως είναι μια πολύ μεγάλη μέρα για το λιμάνι της Ηγουμενίτσας. Καταρχήν, ξεκινάω με την αξιοποίηση ενός λιμένος, διότι πραγματικά θα δοθεί η ευκαιρία στην τοπική οικονομία, αλλά και στην εθνική οικονομία, το λιμάνι να αναπτυχθεί ακόμα περισσότερο.

Τα παραδείγματα ήδη της ιδιωτικοποίησης των δύο μεγάλων λιμένων δεν δείχνουν ξεκάθαρα τα ωφελήματα, τα οποία μπορεί να έχουν σε ένα τοπικό, αλλά και σε ένα εθνικό επίπεδο η πλήρης αξιοποίησή τους. Επομένως, εμείς, ως Ένωση Λιμένων είμαστε απόλυτα θετικοί.

Όσον αφορά το θέμα της τροποποίησης κάποιων όρων σύμβασης παραχώρησης του ΟΛΘ, τέσσερα πράγματα. Το ένα είναι ότι δίνεται η δυνατότητα, πλέον, οι μελέτες και οι εγκρίσεις να γίνονται από την Περιφέρεια και όχι πλέον από τα Υπουργεία, διότι το θέμα πολλές φορές είναι ότι έρχεται ο επενδυτής, αλλά ο επενδυτής θα πρέπει γρήγορα να προχωρήσει τις επενδύσεις. Για να προχωρήσει τις επενδύσεις θα πρέπει να υπάρχει ένα «One Stop Service». Επομένως, αυτό γίνεται αυτή τη στιγμή, όπως έχει γίνει και στον ΟΛΘ. Βεβαίως, το ΤΑΙΠΕΔ και η στενή συνεργασία που έχουν τα ιδιωτικοποιημένα λιμάνια με την Αρχή Σχεδιασμού Λιμένος - της οποίας προΐσταται ο κ. Παπαχρήστου - μας διευκολύνει στο να προχωρήσουμε τα Master Plan. Επομένως, είναι κάτι στο οποίο είμαστε θετικοί και ως ΟΛΘ.

Όσον αφορά τις άλλες 3 τροποποιήσεις, στα 2 κτίρια της ΔΑΛ, τα οποία αυτή τη στιγμή δεν αξιοποιούνται, πλέον, δίνεται η δυνατότητα στη ΔΑΛ να τα αξιοποιήσει, να τα νοικιάσει, να τα συντηρήσει, να τα κάνει ό,τι θέλει.

Ο βρεφονηπιακός σταθμός παλαιότερα ήταν βρεφονηπιακός σταθμός. Μετά, με τη σύμβαση παραχώρησης είχε χαρακτηριστεί «μόνο για πολιτιστικούς σκοπούς». Υπάρχει μεγάλη ανάγκη, χαρακτηρίζεται πλέον για παιδαγωγικούς σκοπούς. Μόνο οφέλη μπορεί να έχει αυτό στην τοπική κοινωνία.

Τέλος, το θέμα με τα Φεστιβάλ Κινηματογράφου δίνεται πια η δυνατότητα, όπως και σε όλους τους αρχαιολογικούς χώρους, όπως και σε όλα τα μουσεία τα καλλιτεχνικά, να υπάρχει ένα κυλικείο, να μπουν και δύο τραπεζάκια – εφαπτόμενα, μάλιστα, του τοίχου - για να μπορέσουν να εξυπηρετούνται οι επισκέπτες.

Εφόσον μιλάμε για επισκέπτες, να πω και δύο λόγια για τα ωφελήματα των ιδιωτικοποιήσεων. Παλαιότερα, υπήρχε στη Θεσσαλονίκη κάποια σχετική κίνηση για τις κρουαζιέρες. Σήμερα που μιλάμε η σχετική κίνηση έχει εκτοξευτεί. Ο κύκλος εργασιών του Ομίλου αυξήθηκε 52% και το τίμημα παραχώρησης πολλαπλασιάστηκε 2,6 φορές. Επομένως, είμαστε απόλυτα υπέρ και θετικοί ως Ένωση Λιμένων.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε κύριε Λιάγκο για την τοποθέτησή σας.

Δίνω τώρα, αμέσως, τον λόγο στον κ. Αθανάσιο Πορφύρη, ο οποίος είναι ο Διευθύνων Σύμβουλος του Οργανισμού Λιμένος Ηγουμενίτσας. Κύριε Πορφύρη, ελάτε, σας ακούμε.

**ΑΘΑΝΑΣΙΟΣ ΠΟΡΦΥΡΗΣ (Διευθύνων Σύμβουλος του Οργανισμού Λιμένος Ηγουμενίτσας Α.Ε. (ΟΛΗΓ Α.Ε.)):** Καλημέρα, κύριε Πρόεδρε.

Αξιότιμε κύριε Υπουργέ, αξιότιμε κύριε Γενικέ, αξιότιμοι κύριοι Βουλευτές, στη σύντομη τοποθέτησή μου θα ήθελα να αναφέρω ότι ο Οργανισμός Λιμένα Ηγουμενίτσας είναι ο κύριος σύνδεσμος στην Αδριατική Θάλασσα, γεωγραφικά ο κοντινότερος λιμένας της Ελλάδος στην Ιταλία για επιβάτες, αλλά και για φορτία από τη Δυτική Ευρώπη κι από τους κυριότερους συνδέσμους του δικτύου ΤΕΝ-Τ, αλλά και τις αγορές της Μαύρης Θάλασσας. Ετησίως διακινούνται από το Λιμένα της Ηγουμενίτσας 2.500.000 επιβάτες αναχωρήσεις-αφίξεις, 600.000 ΙΧ και 300.000 φορτηγά, καθιστώντας το δεύτερο μεγαλύτερο επιβατικό λιμένα σε επιβατική κίνηση μετά τον Πειραιά.

Οι στρατηγικοί στόχοι του λιμένα είναι η διατήρηση της αυξητικής τάσης της κίνησης των επιβατών και των φορτηγών, η καθιέρωση του λιμένα ως ένας από τους σημαντικότερους συνδέσμους στις ευρωπαϊκές και ασιατικές μεταφορικές αλυσίδες, η ανάπτυξη περιουσιών εξυπηρέτησης ασυνόδευτων φορτίων, η ανάπτυξη δικτύου μαρίνων. Ήδη ο Οργανισμός Λιμένα διαχειρίζεται το τουριστικό καταφύγιο Συβότων και τα αλιευτικά καταφύγια Πλαταριάς και Σαγιάδας. Έχει γίνει η αδειοδότηση από το Υπουργείο Τουρισμού για τη χωροθέτηση του Τουριστικού Λιμένα Ηγουμενίτσας, δημιουργώντας έτσι ένα μεγάλο δίκτυο μαρίνων στα παράλια του Ιονίου και στα παράλια της Ηπείρου.

Τελευταίος και πιο σημαντικός, είναι η μετατροπή του Λιμένα Ηγουμενίτσας σε ένα «Zero Emission Port», δηλαδή σε ένα λιμένα μηδενικού ενεργειακού αποτυπώματος. Αυτό θέσαμε σαν πρωταρχικό στόχο της διοίκησης από το 2019.

Ο Λιμένας Ηγουμενίτσας αυτή τη στιγμή, όπως ορίζονταν μάλλον μέσα από τη μετατροπή του Λιμένα της Ηγουμενίτσας σε μηδενικό ενεργειακό αποτυπώματος όπως θεσπίζεται από το πράσινο οδηγό, τον GREEN GUIDE, του 2021 από την ΕΣΠΟ τον Ευρωπαϊκό Οργανισμό Θαλασσίων Λιμένων, η οποία υιοθέτησε την Ευρωπαϊκή Οδηγία για το Fit for 55 με στόχο τη μείωση των αέριων ρύπων του θερμοκηπίου και ειδικότερα του διοξειδίου του άνθρακα στο 55% μέχρι το 2030 και στο 95% μέχρι το 2050.

Tο 2022 εγκρίθηκε το πρόγραμμα ALFION (Alternative Fuel Implementation in Igoumenitsa Port) στο οποίο μέσω του εταιρικού σχήματος που συμμετείχε ο ΟΛΗΓ Οργανισμός Λιμένας Ηγουμενίτσας Α.Ε, ως διαχειριστής, η ΔΕΔΔΗΕ Α.Ε. και το Εθνικό Μετσόβιο Πολυτεχνείο και δύο μελετητικές εταιρείες Hidrus και Protasis μέσω χρηματοδότησης που βγήκε το ποσό των 8,95 εκατομμυρίων ευρώ. Προχωρήσαμε στην έγκριση και την κατασκευή τριών θέσεων ηλεκτροδότησης πλοίων. Άρα, ουσιαστικά, ένα πλοίο με το που εισέρχεται στο Λιμένα της Ηγουμενίτσας θα συνδέεται με παροχή από την ξηρά με ρεύμα και θα μπορούν να σβήσουν τα φουγάρα, οπότε δεν θα υπάρχει ατμοσφαιρική ρύπανση, με όλα τα οφέλη και προς το λιμάνι, αλλά και προς την πόλη της Ηγουμενίτσας.

Επίσης, μέσα σε αυτό το πρόγραμμα είναι η μελέτη για την ηλεκτροδότηση κρουαζιερόπλοιων στα 12,5 μεγαβάτ. Με αυτό το πρωτοποριακό πρόγραμμα ευελπιστούμε ότι ο Λιμένας της Ηγουμενίτσας θα είναι ένας από τους πρώτους στην Ελλάδα και ένας από τους πρώτους στην Αδριατική, ο οποίος θα μπορέσει και θα τερματιστούν οι ρύποι. Επίσης, υπάρχουν μελέτες για την εγκατάσταση φωτοβολταϊκών συστημάτων τεσσάρων μεγαβάτ στο σύνολο του λιμένα για την κάλυψη των ενεργειακών αναγκών του, όπως και την τροφοδότηση των πλοίων και των οχημάτων που έρχονται, αναχωρούν και που φτάνουν στο λιμένα, για την κάλυψη των αναγκών τους με πράσινη ενέργεια.

Η χρήση μπαταριών για την αποθήκευση ενέργειας και εναλλαγή μπαταριών στα πλοία, η αλλαγή των λαμπτήρων σε LED για να γίνει μια εξοικονόμηση της τάξεως του 70%, η χρήση στην ηλεκτρική ενέργεια και η χρήση γεωθερμίας για την ψύξη και τη θέρμανση των επιβατών, των επιβατικών σταθμών πολλών χιλιάδων τετραγωνικών, καθώς και η εγκατάσταση φορτιστών για την ηλεκτροκίνηση και την ηλεκτροφόρτιση των αυτοκινήτων.

Ήδη λειτουργούν τέσσερις ηλεκτροφορτιστές αυτοκινήτων. Στη σύμβαση παραχώρησης στη σελίδα 18 παράγραφος 5-1 στις υποχρεώσεις του επενδυτή, αναφέρεται αναλυτικότερα ότι στην παράγραφο α’ στην εφαρμογή πολιτικών πράσινων λιμένων οι οποίες συμβάλλουν μεταξύ άλλων στην προστασία του περιβάλλοντος. Άρα, αυτή τη στιγμή το ελληνικό δημόσιο, με την ολοκλήρωση της σύμβασης παραχώρησης, ο επενδυτής θα οφείλει να προχωρήσει στην κατασκευή των έργων και το ελληνικό δημόσιο δεν θα δαπανήσει χρήματα όχι μόνο για αυτές τις υποδομές που θα κατασκευαστούν αλλά θα έχει και αντισταθμιστικά οφέλη, ως προς την αύξηση της κίνησης καθώς και από την χρήση και πώληση της ενέργειας μέσω των ωφελειών.

Επίσης, σημαντικό είναι να αναφερθεί, ότι η μετατροπή των αλιευτικών καταφυγίων Πορταριάς και Σαγιάδας σε τουριστικά καταφύγια όπως και η ανάπτυξη των υποδομών στο καταφύγιο Συβότων για τη φιλοξενία τουριστικών σκαφών, όπως και στο λιμάνι της Ηγουμενίτσας με ήπιες μορφές κατασκευών, πλωτές εξέδρες χωρίς να αλλοιώνουν το θαλάσσιο περιβάλλον, θα δώσουν αύξηση των εσόδων, θα δημιουργήσουν νέες θέσεις εργασίας και θα αυξηθεί το εμπόριο, καθώς και η εστίαση και η αύξηση των εσόδων της εστίασης στην περιοχή της Ηγουμενίτσας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής) :** Σας ευχαριστούμε, πολύ κύριε Πορφύρη, νομίζω υπήρξατε αναλυτικότατος στην τοποθέτησή σας για το τι περιλαμβάνεται στη σύμβαση και εφόσον ακούσαμε τις διευθύνσεις τόσο του Οργανισμού Λιμένος Ηγουμενίτσας, όσο και του Οργανισμού Λιμένος Θεσσαλονίκης, να ακούσουμε για τα λίγα επόμενα λεπτά και τους νομικούς συμβούλους και πιο συγκεκριμένα τον κύριο Ευάγγελο Βεγίρη ο οποίος είναι Νομικός Σύμβουλος του Ταμείου Αξιοποίησης Ιδιωτικής Περιουσίας του Δημοσίου ΤΑΙ,ΠΕΔ αρμόδιος για θέματα του Οργανισμού Λιμένος Ηγουμενίτσας.

**ΕΥΑΓΓΕΛΟΣ ΒΕΓΙΡΗΣ (Νομικός Σύμβουλος του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ) αρμόδιος για θέματα ΟΛΘ) :** Σας ευχαριστώ. Αξιότιμε κύριε Υπουργέ, Αξιότιμε κύριε Γενική Γραμματέα, Αξιότιμε κυρίες και κύριοι.

Το ΤΑΙΠΕΔ, λοιπόν στο πλαίσιο του επιχειρησιακού προγράμματος αξιοποίησης των περιουσιακών του στοιχείων, διεξήγαγε διεθνή ανοικτό πλειοδοτικό διαγωνισμό για την αξιοποίηση του Οργανισμού Λιμένος Ηγουμενίτσας Α.Ε. Στη διαγωνιστική διαδικασία κατέθεσαν δεσμευτικές προσφορές τρία επενδυτικά σχήματα, κατόπιν υποβολής βελτιωμένων οικονομικών προσφορών, ανάδοχος ανακηρύχθηκε η κοινοπραξία Grimaldi, Μινωικές Γραμμές και η Εταιρεία Επενδυτική Κατασκευαστική- Εμπορική-Βιομηχανική Α.Ε. έναντι τιμήματος 84.170.000 ευρώ για την απόκτηση του 67% του μετοχικού κεφαλαίου της (ΟΛΗΓ) Α.Ε.

Στο πλαίσιο, της συναλλαγής αξιοποίησης που διεξήγαγε το ΤΑΙΠΕΔ, προβλέπεται η τροποποίηση της σύμβασης παραχώρησης μεταξύ της ΟΛΗΓ Α.Ε. και του Ελληνικού Δημοσίου και η κύρωσή της από το Ελληνικό Κοινοβούλιο.

Η διάρκεια της σύμβασης παραχώρησης, ορίζεται σε 60 έτη από την έναρξη ισχύος της και λήγει την 3η Φεβρουαρίου του 2062. Η αρχική σύμβαση παραχώρησης έχει συναφθεί την 3η Φεβρουαρίου του 2002. Οι ρυθμίσεις της σύμβασης παραχώρησης μεταξύ της ΟΛΗΓ και του Ελληνικού Δημοσίου, δεν υφίστανται ουσιωδώς των ρυθμίσεων, των συμβάσεων παραχώρησης των δύο μεγάλων Λιμένων της χώρας που έχουν προηγηθεί, του Λιμένος Πειραιώς και του Λιμένος Θεσσαλονίκης.

Με το σχέδιο κυρωτικού νόμου της σύμβασης παραχώρησης, προβλέπεται, με σαφήνεια η στενή εποπτική και αρμοδιότητα του Ελληνικού Δημοσίου, στην παρακολούθηση της τήρησης των όρων της σύμβασης εκ μέρους της ΟΛΗΓ, υπό τον ιδιώτη επενδυτή και ειδικότερα η αρμοδιότητα του Υπουργείου Ναυτιλίας και Νησιωτικής Πολιτικής, για την έκδοση κανονισμών αναφορικά με την ασφαλή λειτουργία του Λιμένα Ηγουμενίτσας.

Επιπλέον, με τις ρυθμίσεις του σχεδίου νόμου καθορίζονται τα όρια της περιοχής παραχώρησης που θα διαχειρίζεται η ΟΛΗΓ Α.Ε, η οποία και θα αποτελέσει την νέα χερσαία και θαλάσσια ζώνη. Επισημαίνεται, ότι με τη σύμβαση παραχώρησης η ΟΛΗΓ, δεν αποκτά, ούτε είχε αποκτήσει οποιοδήποτε πράγματι, το δικαίωμα επί των Λιμενικών Υποδομών, οι οποίες παραμένουν πάντοτε στην κυριότητα του Ελληνικού Δημοσίου.

Στο πλαίσιο, του επανακαθορισμού της χερσαίας και θαλάσσιας ζώνης, αποδίδονται στους παραλυμένους Δήμους, Ηγουμενίτσας και Φιλιατών, λύματα της χερσαίας ζώνης που δεν εξυπηρετούν λιμενικές δραστηριότητες, όπως ανέφερε ο δήμαρχος ο κύριος Λώλος, ικανοποιώντας πάγια αιτήματα της τοπικής κοινωνίας, τα οποία ελήφθησαν υπόψη από το ΤΑΙΠΕΔ, κατά το σχεδιασμό της διαγωνιστικής διαδικασίας. Παράλληλα, στο σχέδιο κυρωτικού νόμου, προβλέπεται η απόδοση στους οικείους Οργανισμούς Τοπικής Αυτοδιοίκησης, Δήμου Ηγουμενίτσας και δήμου Φιλιατών, ποσοστό 85% του οικονομικού ανταλλάγματος, που θα καταβάλλει η ΟΛΗΓ ετησίως προς το Ελληνικό Δημόσιο.

Υπενθυμίζεται, ότι βάσει ν. 4597/2019, το ετήσιο αντάλλαγμα για την παραχώρηση που θα καταβάλλει ο ΟΛΗΓ προς το Ελληνικό Δημόσιο, ανέρχεται σε ποσοστό 3,5% επί των ετησίων εσόδων της. Λαμβάνοντας υπόψη τη γεωγραφική θέση του Λιμένος Ηγουμενίτσας με το σχέδιο κυρωτικού νόμου, προτείνεται αυστηρό νομικό πλαίσιο, για τον έλεγχο της ιδιοκτησιακής δομής του Οργανισμού Λιμένος καθώς, οποιαδήποτε μεταβίβαση μετοχών απαιτεί την προηγούμενη έγκριση της Κυβερνητικής Επιτροπής παρακολούθησης Αξιοποίησης Λιμένων.

Τέλος, οι ρυθμίσεις περί λιμενικών τελών φορολόγησης και λοιπές ρυθμίσεις του σχεδίου νόμου, ακολουθούν τις αντίστοιχες όπως και το σύνολο των ρυθμίσεων, του σχεδίου του κυρωτικού νόμου. Ακολουθούν αντίστοιχες διατάξεις στον κυρωτικό νόμο της σύμβασης παραχώρησης μεταξύ της ΟΛΠ και του Ελληνικού Δημοσίου-είναι ο ν. 4404/20016- και της σύμβασης παραχώρησης μεταξύ της ΟΛΘ και του Ελληνικού Δημοσίου που έχει κυρωθεί με το ν. 4522/2018.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):**Ευχαριστούμε κύριε Βεγίρη.

Τον λόγο έχει ο κύριος Γιώργος Παπαχρήστου.

**ΓΕΩΡΓΙΟΣ ΠΑΠΑΧΡΗΣΤΟΥ (νομικός σύμβουλος του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ) αρμόδιος, για** **θέματα ΟΛΘ):** Καλημέρα σας κύριε Πρόεδρε, καλημέρα και σε όλους τους αξιότιμους κύριους Βουλευτές. Εγώ δεν θα σας κουράσω πολύ γιατί ήδη ο κύριος Λιάγκος, αναφέρθηκε στη δική του τοποθέτηση. Απλώς θα συμπληρώσω και θα πω ότι, αυτές οι τροποποιήσεις που γίνονται στη σύμβαση παραχώρησης γιατί, στην πραγματικότητα βελτιωτικές παρεμβάσεις είναι, το κύριο σώμα της σύμβασης έχει υπογραφεί και ισχύει ήδη από το 2018, βοηθάνε πάρα πολύ και την επίσπευση και καλύτερη παρακολούθηση των επενδύσεων που θα γίνουν από τον οργανισμό εντός του Λιμένα.

Το πιο σημαντικό θεωρώ είναι, ότι επεκτείνεται η αρμοδιότητα του Ανεξάρτητου Μηχανικού ο οποίος είναι ας το πούμε τα μάτια και τα αυτιά του Ελληνικού Δημοσίου, μέσα στην διαδικασία της επένδυσης και στις μη υποχρεωτικές επενδύσεις. Άρα, πλέον ο Ανεξάρτητος Μηχανικός, έχει μια συνολική επιθεώρηση όλων των έργων που θα θελήσει να κάνει ο Οργανισμός και οι οποίες θα έχουν συμπεριληφθεί στο «Master plan» του, και διευκολύνεται ακόμη περισσότερο η διαδικασία αδειοδότησης των συγκεκριμένων έργων καθώς και οι μη υποχρεωτικές επενδύσεις που περνάνε από την «Fast track» διαδικασία της Περιφέρειας, αλλά και τυχόν τροποποιήσεις που θα χρειαστεί να γίνουν των μελετών στην πορεία υλοποίησης γιατί, η σύμβαση και το επενδυτικό έργο είναι, ένας ζωντανός οργανισμός που εξελίσσεται με τον χρόνο.

Δεύτερη πολύ σημαντική παρέμβαση και αυτό ουσιαστικά τέθηκε και ως αίτημα του Ελληνικού Δημοσίου, είναι μια λίγο καλύτερη τακτοποίηση και αποτύπωση των δυνατοτήτων που μπορούν να υπάρξουν σε σχέση με κτήρια και εγκαταστάσεις εντός του Λιμένα, που ήδη από το 2018, είχαν παραχωρηθεί σε φορείς του Ελληνικού Κράτους.

**Το πιο σημαντικό είναι και από όσο γνωρίζω, υπήρξε πολύ στενή συνεργασία με το δήμο της Θεσσαλονίκης η δυνατότητα για εναλλακτικούς τρόπους αξιοποίησης ενός κτιρίου που αρχικά προβλεπόταν να γίνει βρεφονηπιακός σταθμός, να μπορέσει ο δήμος να το αξιοποιήσει και με άλλους τρόπους. Επίσης, κάποια κτίρια που είναι παραχωρημένα σε υπηρεσίες του Υπουργείου Πολιτισμού κυρίως, μουσεία και υπηρεσίες του φεστιβάλ κινηματογράφου, που θα μπορέσουν να κάνουν και κάποιες παράπλευρες δραστηριότητες φιλικές προς το κοινό της πόλης.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Ευχαριστούμε πολύ τον κύριο Παπαχρήστου.**

**Τον λόγο έχει ο κύριος Παπαποστόλου.**

**ΑΠΟΣΤΟΛΟΣ ΠΑΠΑΠΟΣΤΟΛΟΥ (Πρόεδρος της Ρυθμιστικής Αρχής Λιμένων (ΡΑΛ)): Σχετικά λοιπόν με την Σύμβαση Παραχώρησης της Ηγουμενίτσας, εμείς ως Ρυθμιστική Αρχή Λιμένων, έχουμε προβεί από τις 5.4.2023 σε επίσημη κοινοποίηση των σχολίων και των παρατηρήσεών μας, προς τον αξιότιμο κύριο Γενικό Γραμματέα Λιμένων τον κύριο Κυριαζόπουλο και προς τον Υπουργό Ναυτιλίας και Νησιωτικής Πολιτικής τότε κύριο Πλακιωτάκη. Είναι μια σειρά παρατηρήσεων, αλλά θα μου επιτρέψετε, να τονίσω μόνο κάποια συγκεκριμένα ζητήματα.**

**Το πρώτο ζήτημα, αφορά μια παρατήρηση για το άρθρο 2. 2 όπου διαπιστώνεται μια λάθος διατύπωση, καθώς αφορά τον ορισμό της Ρυθμιστικής Αρχής Λιμένων και έχουν προτείνει συγκεκριμένη αναδιατύπωση του σχετικού άρθρου.**

**Στο άρθρο 2. 3β βλέπουμε ότι αναφέρει να συστήνεται οποιαδήποτε αρχή σε σχέση με τον τομέα των λιμένων η οποία μπορεί αλλά δεν απαιτείται να περιλαμβάνει την Αρχή Λιμένος Ηγουμενίτσας στη ΡΑΛ και οποιονδήποτε διάδοχο αυτών.**

**Στο άρθρο, 2.4 αναφέρει ότι θα λογίζεται ότι περιλαμβάνει τον Υπουργό Ναυτιλίας Νησιωτικής Πολιτικής τη ΡΑΛ και τη Λιμενική Αρχή .**

**Άρα, το 2.3 β με το 2.4 έρχονται σε αντίφαση και πρέπει να γίνει σχετική διόρθωση.**

**Όσον αφορά το άρθρο 2. 6 που αφορά τα τέλη, οφείλει να γίνει ρητή πρόβλεψη για την εφαρμογή της παραγράφου 1 του άρθρου 124 του ν. 4389 /2016 όπως έχει τροποποιηθεί και ισχύει με την παράγραφο 8 του άρθρου 46 του 4597/ 2019 καθώς και οι σχετικές εγκύκλιοι, οι οποίες αφορούν τα τέλη τα οποία όλοι οι διαχειριστές των λιμένων στην πατρίδα μας οφείλουν να αποδίδουν προς την Ρυθμιστική Αρχή Λιμένων. Θυμίζω ότι αφορά τέλος 0,2 ή 0,3 επί των ετήσιων μεικτών εσόδων.**

**Όσον αφορά το άρθρο 6. Στο 6.2α1, αναφέρεται μία ημερομηνία 9 μηνών από την ημερομηνία έναρξης ισχύος για το επικαιροποιημένο σχέδιο. Αλλά αντίστοιχα στο επόμενο άρθρο 6.2α2, αναφέρεται ότι το αργότερο έως την αρχή κάθε διαδοχικής περιόδου 10 ετών μετά την αρχική περίοδο ανάπτυξης λιμένα. Αυτά είναι δύο σημεία τα οποία έρχονται σε αντίφαση και σε αντίθεση μεταξύ τους και χρήζουν διόρθωσης όσον αφορά τα χρονικά περιθώρια.**

**Αντιστοίχως στο άρθρο 6.2β1, έχουμε προτείνει να προστεθεί ως νέο σημείο δ, ότι ο Οργανισμός Λιμένος Ηγουμενίτσας θα πρέπει να λαμβάνει υπόψη του και το αποτέλεσμα των διαβουλεύσεων στις οποίες θα έχει προβεί ΟΛΗΓ κατά την κατάρτιση των αντίστοιχων προγραμματικών σχεδίων ανάπτυξης, δηλαδή, να εισαχθεί ο η έννοια της διαβούλευσης μεταξύ του ΟΛΗΓ και των φορέων.**

Όσον αφορά το άρθρο 6.2β’γ3’, εκεί αναφέρεται ότι τυπογραφικά, αριθμητικά σφάλματα και αναντιστοιχίες δεν συνιστούν λόγο απόρριψης υποβληθέντος σχεδίου από την ΕΣΑΛ. Δεδομένου ότι αριθμητικά σφάλματα και αναντιστοιχίες δύναται να επιφέρουν σημαντικές διαφοροποιήσεις, ενώ πρόσθεταν νέες ή συμπληρωματικές αλλαγές ή ακόμη και διευκρινίσεις που τυχόν ζητηθούν από την ΕΣΑΛ δύνανται να εγείρουν νέα ερωτήματα, προτείνεται να απαλειφθεί πλήρως σε αυτό το σημείο.

Η επόμενη παρατήρηση αφορά το άρθρο 6.2γ’5β’, όπου αναφέρεται ότι θα τεκμαίρεται ότι η ΕΣΑΛ ή ο αρμόδιος κυβερνητικός φορέας δεν έχει περαιτέρω παρατηρήσεις σύμφωνα με τον εφαρμοστέο. Δεδομένου ότι δυνάμει της παραγράφου 9, του άρθρου 19 του νόμου 2932/2001, όπως έχει αντικατασταθεί με νεότερο νόμο και ειδικότερα με το άρθρο 156 του νόμου 4938/2022, οι σχετικές εγκρίσεις γίνονται με Προεδρικό Διάταγμα απαραίτητα μετά από γνώμη της ΕΣΑΛ. Οπότε και αυτό το σημείο θα πρέπει να παραληφθεί, καθώς απαιτείται η γνώμη της ΕΣΑΛ για την έκδοση του σχετικού Προεδρικού Διατάγματος.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Πρόεδρε, αν έχετε την καλοσύνη να συντομεύεται την τοποθέτησή σας. Αντιλαμβάνεστε ότι για λόγους ίσης αντιμετώπισης όλων των φορέων, πρέπει να δίνουμε και τον ίδιο χρόνο. Δεν μπορεί, το αντιλαμβανόμαστε κι εμείς, μέσα σε πέντε λεπτά να γίνει ανάλυση μιας σύμβασης με όλες τις λεπτομέρειες. Ελάτε, ολοκληρώστε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, να ξεκαθαρίσουμε κάτι.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Να δίνουμε και τον ίδιο ποιοτικό χρόνο όμως.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Ναι. Να ξεκαθαρίσουμε κάτι, ποιο είναι το αντικείμενο της συζήτησής μας. Γιατί το αντικείμενο της συζήτησής μας, δεν είναι η σύμβαση παραχώρησης του λιμανιού η οποία έχει υπογραφεί και βάσει της οποίας προχώρησε η διαδικασία αποκρατικοποίησης. Είναι η κύρωση της διαδικασίας της αποκρατικοποίησης του λιμανιού. Αυτά όλα είναι σε προηγούμενο στάδιο της συζήτησης και φαντάζομαι, ότι η ΡΑΛ είχε υποβάλει τις ανάλογες παρατηρήσεις, όταν έγινε η διαβούλευση για να υπογραφεί η σύμβαση παραχώρησης η οποία τελικά πήγε να αποκρατικοποιηθεί. Άρα, νομίζω ότι σε προγενέστερο στάδιο αναφέρεται, ο κύριος Παπαποστόλου.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα σας παρακαλέσω να μην συνεχίσουμε και να συνεχίσουμε με την ακρόαση των φορέων. Άλλωστε προχωράει γρήγορα η διαδικασία και θα έχετε την ευκαιρία για ερωτήσεις.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Θα σας παρακαλούσα, ένα δευτερόλεπτο, να αποκαταστήσουμε κάτι, γιατί αδικεί ίσως και τη γνώση της ελληνικής γλώσσας που νιώθουμε ότι διαθέτουμε. Στην περίπτωση αυτών που ακούω, σχετίζονται με το αντικείμενο της σημερινής συζήτησης, εάν θέλουμε να θεωρήσουμε ότι είμαστε νομοθετικό και κατ’ επέκταση πολιτικό σώμα. Η σπουδή του αγαπητού Υπουργού νιώθω ότι δεν βοηθάει.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε, κύριε Γιαννούλη. Η παρατήρησή σας σημειώνεται. Συνεχίστε και ολοκληρώνετε, κύριε Παπαποστόλου.

**ΑΠΟΣΤΟΛΟΣ ΠΑΠΑΠΟΣΤΟΛΟΥ (Πρόεδρος της Ρυθμιστικής Αρχής Λιμένων (ΡΑΛ)):** Θα ολοκληρώσω με μία τελική παρατήρηση η οποία αφορά το άρθρο 10.2 όπου έχει προταθεί στο 10.2α’ να απαλειφθούν οι λέξεις «εσωτερικών γραμμών». Εδώ ολοκληρώνω τις σχετικές παρατηρήσεις, καθώς οι περισσότερες εκ των υπολοίπων αφορούν κυρίως άλλα ζητήματα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κύριος Κωνσταντίνος Γκώνιας, Διευθυντής του Συνδέσμου Επιχειρήσεων Επιβατηγού Ναυτιλίας (ΣΕΕΝ).

**ΚΩΣΤΑΝΤΙΝΟΣ ΓΚΩΝΙΑΣ (Διευθυντής του Συνδέσμου Επιχειρήσεων Επιβατηγού Ναυτιλίας(ΣΕΕΝ)):** Καλημέρα σας. Αξιότιμε κύριε Πρόεδρε, αξιότιμε κύριε Υπουργέ, αξιότιμε κύριε Γενικέ, κυρίες και κύριοι, ο Σύνδεσμος Επιχειρήσεων Επιβατηγού Ναυτιλίας είναι υπέρ της απελευθέρωσης, η οποία συντελείται αυτή τη στιγμή στους λιμένες της χώρας μας, όπως επίσης και στην απελευθέρωση των λιμενικών υπηρεσιών προς όφελος των ακτοπλοϊκών επιχειρήσεων. Στη σύμβαση υπάρχουν ρήτρες, οι οποίες διασφαλίζουν τη βιωσιμότητα και των λιμένων αλλά και των ακτοπλοϊκών επιχειρήσεων. Η ύπαρξη πολλαπλών παρόχων εντός των λιμένων προς όφελος της ναυτιλίας, αναδεικνύει περισσότερο, θα έλεγα, τόσο τους λιμένες όσο και παρέχει σύγχρονες και αξιόπιστες επιβατικές μεταφορές.

Η προετοιμασία των λιμενικών υποδομών για την πράσινη μετάβαση, είναι καθοριστική γιατί η επιτάχυνση της ανάπτυξης των υποδομών ασφαλούς εφοδιασμού των πλοίων με εναλλακτικά καύσιμα, όπως είναι και με τον ηλεκτρισμό, με μεθόδους χρεώσεων στους χρήστες, δηλαδή τα πλοία, της ενέργειας με τρόπο που να εξοικονομεί πόρους και θα παρέχει οικονομική επιβράβευση και στα πλοία.

Σε αυτά ήθελα να τοποθετηθώ γενικότερα. Όσον αφορά την τιμολογιακή πολιτική των λιμένων, σε τέλη και δικαιώματα, είναι πάγια πολιτική του ΣΕΕΝ να υπάρχει ανταποδοτικότητα προς όφελος των ελληνικών πλοίων γενικότερα. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Ευχαριστούμε πολύ.**

Τον λόγο έχει ο κύριος Τσικαλάκης.

**ΕΜΜΑΝΟΥΗΛ ΤΣΙΚΑΛΑΚΗΣ (Γενικός Γραμματέας της Πανελλήνιας Ναυτικής Ομοσπονδίας (ΠΝΟ)):** Κύριε Πρόεδρε, κύριε Υπουργέ, κύριοι Βουλευτές, κυρίες και κύριοι, εμείς είμαστε υπέρ της αναβάθμισης και της συνεχιζόμενης βελτίωσης αναβάθμισης των λιμανιών. Άλλωστε με την παρουσία μας και τη συμμετοχή μας στην ΕΣΑΛ το έχουμε επισημάνει πολλές φορές. Η αναβάθμιση αυτή εξυπηρετεί τις ανάγκες των πλοίων που προσεγγίζουν εκεί, την ασφαλή προσέγγιση των πλοίων εκεί, την φορτοεκφόρτωση και των επιβαινόντων γενικότερα. Και σαν ασφαλιστικός φορέας και σαν συνδικαλιστικός φορέας, θα θέλαμε να επισημάνουμε ότι θα πρέπει να ληφθούν υπόψη και να διασφαλιστούν οι θέσεις εργασίας στον Οργανισμό.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς θερμά.

Τον λόγο έχει η κυρία Καραγιάννη.

**ΜΑΡΙΑ ΚΑΡΑΓΙΑΝΝΗ (Αντιδήμαρχος Πολιτισμού – Τουρισμού Δήμου Θεσσαλονίκης και Αναπληρώτρια Δημάρχου):** Καλημέρα σας. Κύριε Πρόεδρε, αξιότιμοι συμμετέχοντες, ο δήμαρχος είχε μια ανειλημμένη υποχρέωση άρα παρίσταμαι εγώ σήμερα στην Επιτροπή. Για τις τροποποιήσεις θα ήθελα να πω ότι η άποψη του δήμου είναι ότι εκσυγχρονίζουν τη χρήση των χώρων που μέχρι στιγμής είτε δεν υπήρχε η δυνατότητα να χρησιμοποιηθούν αποτελεσματικά είτε δεν υπήρχε καν η δυνατότητα εκμετάλλευσης, όπως θα έπρεπε να είναι μια σύγχρονη επιχείρηση και δη ένα λιμάνι το 2023. Θα δημιουργηθούν ευκαιρίες, οι οποίες θα αναδείξουν το λιμάνι, θα δώσουν μεγαλύτερη αξία στις υποδομές του δημοσίου και μια νέα πνοή στην ανάπτυξη της ευρύτερης περιοχής της Θεσσαλονίκης. Αυτό θα ωφελήσει όχι μόνο το λιμάνι και το δημόσιο αλλά και τους χρήστες του λιμανιού και τους απλούς πολίτες.

Συγκεκριμένα, με την πρώτη τροποποίηση δίνεται η δυνατότητα στο κτίριο του πρώην βρεφονηπιακού σταθμού να αξιοποιηθεί όχι μόνο για πολιτιστικές χρήσεις αλλά και για το σκοπό που είχε δημιουργηθεί ήτοι ένας βρεφονηπιακός σταθμός ή ακόμα και άλλες εκπαιδευτικές δραστηριότητες. Παράλληλα, θα μπορεί να χρησιμοποιηθεί ένας υπαίθριος χώρος αποκλειστικής χρήσης του παλιού βρεφονηπιακού σταθμού ως αύλειος χώρος του.

Αντίστοιχα, δίνεται πλέον η δυνατότητα να μπορεί το Λιμάνι Θεσσαλονίκης, ακόμα και με τη σύμπραξη του δημόσιου ή ιδιωτικού τομέα, να εκμεταλλεύεται χώρους, υποδομές και κτίρια, που ήδη είναι στη χρήση του λιμανιού και στα στοιχεία της παραχώρησης. Με αυτόν τον τρόπο, θα αξιοποιηθούν στοιχεία της παραχώρησης που μέχρι σήμερα λιμνάζουν και δεν αξιοποιούνται όπως θα μπορούσαν να αξιοποιηθούν προς όφελος του λιμανιού, του δημοσίου, των χρηστών, αλλά και των απλών πολιτών. Για παράδειγμα, η χρήση χώρου από τον Κινηματογράφο Θεσσαλονίκης που γινόταν μέχρι σήμερα μόνο σε περιορισμένη χρονική διάρκεια, θα μπορεί να επεκταθεί και να χρησιμοποιηθεί όλο το χρόνο. Χωρίς να μειώνεται η ευθύνη του Οργανισμού Λιμένος Θεσσαλονίκης, δίνεται η δυνατότητα στους χρήστες των κτιρίων να αναλάβουν οι ίδιοι την ευθύνη και τις δαπάνες συντήρησης, με σκοπό τη διευκόλυνση των ανακαινίσεων και αναβαθμίσεων των κτιρίων, μέσω ένταξης των υποχρεώσεων αυτών σε προγράμματα χρηματοδοτήσεων από ευρωπαϊκούς εθνικούς πόρους.

Τέλος, αποσαφηνίζεται το πλαίσιο που διέπει την έγκριση των τεχνικών μελετών που εκτελούνται εντός της λιμενικής ζώνης του Λιμένος Θεσσαλονίκης, με σκοπό την πιο αποτελεσματική υπαγωγή έργων στο αναπτυξιακό πρόγραμμα και μελέτη διαχείρισης λιμένα, το Master Plan, όπως αντίστοιχη τροποποίηση {………………..} στον Πειραιά.

Όλες οι ανωτέρω αλλαγές εκσυγχρονίζουν την εκμετάλλευση στοιχείων της παραχώρησης που, μέχρι σήμερα, είτε δεν υπάρχει εκμετάλλευση είτε δεν χρησιμοποιούνται στο έπακρο των δυνατοτήτων τους.

Στόχος και σκοπός μας είναι, πέρα από τη συνύπαρξη του Λιμένα της Θεσσαλονίκης με την πόλη και την τοπική κοινωνία, η ανάπτυξη και η ανάδειξη του Λιμένα της Θεσσαλονίκης ως του πλέον σύγχρονου λιμανιού της Βόρειας Ελλάδος και πύλη των Βαλκανίων, της Κεντρικής και Νοτιοανατολικής Ευρώπης, καθώς και ως βραχίονα ανάπτυξης της τοπικής οικονομικής και πολιτιστικής ζωής με θετικό πρόσημο τόσο για την πόλη και την ευρύτερη περιοχή, όσο και για τη χώρα μας.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Ευχαριστούμε κι εμείς θερμά την Αντιδήμαρχο Τουρισμού και Πολιτισμού του Δήμου Θεσσαλονίκης, κυρία Καραγιάννη.

Τον λόγο έχει ένας ακόμα εκπρόσωπος της αυτοδιοίκησης, ο κύριος Σπυρίδωνας Παππάς, Δήμαρχος του Δήμου Φιλιατών από τη Θεσπρωτία.

**ΣΠΥΡΙΔΩΝ ΠΑΠΠΑΣ (Δήμαρχος του Δήμου Φιλιατών)**: Καλημέρα και καλή εβδομάδα, κύριε Πρόεδρε.

Κύριοι Βουλευτές, πραγματικά, τα είπε ο συνάδελφός μου ο Γιάννης Λώλος, Δήμαρχος Ηγουμενίτσας, προηγουμένως και θα πω κι εγώ ότι, πραγματικά, είναι μια σημαντική μέρα σήμερα για εμάς γιατί ένα αυτονόητο πρόβλημα που έπρεπε να λυθεί με έναν εύκολο τρόπο, τελικά κάναμε έναν σκληρό αγώνα και επιτέλους μπορέσαμε να πείσουμε τους εμπλεκόμενους, να δοθεί οριστική λύση με τα τμήματα της χερσαίας ζώνης τα οποία πρέπει να αποδοθούν στο δήμο και στην τοπική κοινωνία.

Στο Δήμο Φιλιατών η κοινότητά μας, η Κοινότητα Σαγιάδας που είναι ένα όμορφο ψαροχώρι περίπου 500 κατοίκων, δεν είναι της δυναμικότητας του Δήμου Ηγουμενίτσας, αλλά έχει μεγάλη σημασία για την περιοχή μας, γιατί είναι ένα σημείο του δήμου το οποίο έχει δυνατότητες μεγάλης ανάπτυξης.

Θέλω κι εγώ να ευχαριστήσω πρώτα τον πρώην Υπουργό κύριο Πλακιωτάκη ο οποίος χρειάστηκε να επισκεφθεί την περιοχή ούτως ώστε να πειστεί για το δίκαιο του αιτήματος, τον Βουλευτή Θεσπρωτίας αλλά και όλους τους εμπλεκόμενους του Υπουργείου Εμπορικής Ναυτιλίας και τους υπηρεσιακούς παράγοντες οι οποίοι κατάλαβαν το δίκαιο αίτημα και τελικά είμαστε στην ευχάριστη θέση σήμερα, με την κύρωση της Συμφωνίας από τη Βουλή, να λυθεί αυτό το συγκεκριμένο πρόβλημα. Θέλω όλους να τους ευχαριστήσω.

Το θέμα της πώλησης του Λιμένα Ηγουμενίτσας εμάς μας έβρισκε σύμφωνους σε γενικές γραμμές, δεν ήμασταν αντίθετοι με την πώληση του Λιμένα Ηγουμενίτσας, αλλά, το θέμα το δικό μας το οποίο παλέψαμε ήταν η εξαίρεση τμημάτων της χερσαίας ζώνης και η απόδοση στην κοινωνία.

Μας καλύπτει απόλυτα η απόφαση και με τη σημερινή διαδικασία, την Κύρωση της Συμφωνίας, πραγματικά είμαστε πάρα πολύ ευχαριστημένοι και από δω και πέρα, θα πρέπει όλοι, η πολιτεία κυρίως, το Υπουργείο, που θα έχει και την επίβλεψη των έργων τα οποία θα πρέπει να εκτελεστούν και τα οποία εμπεριέχονται στη Σύμβαση, να προχωρήσει, να παρακολουθεί την εξέλιξη της διαδικασίας, ούτως ώστε κάποια στιγμή να ολοκληρωθούν αυτά τα έργα και τα οποία θα φέρουν την πολυπόθητη ανάπτυξη στην περιοχή μας. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η κυρία Χαμογεώργου.

**ΦΙΛΟΘΕΗ ΧΑΜΟΓΕΩΡΓΟΥ (Εκπρόσωπος του Συλλόγου Εργαζομένων του Οργανισμού Λιμένος Ηγουμενίτσας (ΟΛΗΓ):** Καλημέρα σας. Κυρίες και κύριοι, ενόψει της Κύρωσης της Σύμβασης Παραχώρησης από τη Βουλή, θα ήθελα να καταθέσω τις απόψεις των εργαζομένων της εταιρείας μας. Κατόπιν μελέτης της από 29/3/2023 Σύμβασης Παραχώρησης που υπογράφτηκε από το Ελληνικό Δημόσιο και την ΟΛΗΓ, θα θέλαμε να επισημάνουμε τις ενστάσεις μας με θέματα που αφορούν το προσωπικό της ΟΛΗΓ.

Το πρώτο θέμα που θέτουμε εκ νέου προς συζήτηση, αφορά τις μετατάξεις προσωπικού, άρθρο 13 παράγραφος 2 της Σύμβασης και το δεύτερο την ισχύ και αναθεώρηση αντικατάστασης του γενικού κανονισμού προσωπικού. Μετατάξεις προσωπικού. Με τη Σύμβαση Παραχώρησης που υπογράφτηκε από το Ελληνικό Δημόσιο και την ΟΛΗΓ και ειδικότερα στο παράρτημα 1.1.α. άρθρο 13 παράγραφος 3 με τίτλο προσωπικό μετάταξης σελίδα 125,126, αναφέρονται τα ακόλουθα: Με Κοινή Απόφαση των Υπουργών Οικονομικών και Ναυτιλίας και Νησιωτικής Πολιτικής, μπορεί να ορίζεται ανώτερος αριθμός προσωπικού της Οργανισμός Λιμένος Ηγουμενίτσας Α.Ε., που επιτρέπει να μεταταγεί κατά παρέκκλιση των κείμενων διατάξεων. Αν οι αιτήσεις μετάταξης είναι περισσότερες από τον ανωτέρω αριθμό, γίνονται δεκτές οι αιτήσεις όσων έχουν την μεγαλύτερη προϋπηρεσία στην αντίστοιχη θέση, στην αντίστοιχη εταιρεία, μέχρι να συμπληρωθεί ο αριθμός αυτός.

Ενημερώσαμε τον πρώην Υπουργό Ναυτιλίας κύριο Πλακιωτάκη και το ΤΑΙΠΕΔ σε συνάντηση που είχαμε, ότι αν παραμείνει ο όρος αυτός, όπου ορίζεται ανώτερος αριθμός προσωπικού που επιτρέπεται να μεταταγεί, δεν θα μπορέσουν οι 10 υπάλληλοι του Οργανισμού να μετακινηθούν, για τον λόγο ότι κάθε υπάλληλος είναι μοναδικός κατά κλάδο και ειδικότητα. Τόσο, όμως, ο κύριος Πλακιωτάκης, όσο και ο εκπρόσωπος του ΤΑΙΠΕΔ, μας διαβεβαίωσαν, ότι ο όρος αυτός θα παραληφθεί. Και στη συνέχεια στο παράρτημα, διασφάλιση της εφαρμογής της σύμβασης παραχώρησης 1.1. αυτής άρθρο 13 σελίδες 445, 446, 447, απαλείφεται η ανωτέρω παράγραφος 3 του άρθρου 13 της σχετικής Σύμβασης, χωρίς να αναφέρεται όμως με σαφήνεια ότι δεν θα τύχει εφαρμογή αυτή.

Θεωρούμε, ότι θα πρέπει να γίνει προσθήκη όρου στον όρο, που θα αναφέρεται, ότι η παράγραφος 3 του άρθρου 13 της από 29/3/2023 Σύμβασης Παραχώρησης που υπεγράφη μεταξύ του Ελληνικού Δημοσίου και της ΟΛΗΓ, σύμφωνα με την οποία δίνεται η δυνατότητα στους Υπουργούς Οικονομικών και Ναυτιλίας και Νησιωτικής Πολιτικής να ορίζουν τον ανώτατο προς μετάταξη αριθμό προσωπικού της ΟΛΗΓ, δεν θα τύχει εφαρμογής-το σημειώνω-δεν θα τύχει εφαρμογής, ενώ δίνεται διά του παρόντος παραρτήματος η δυνατότητα μετάταξης του συνόλου των εργαζομένων της εταιρείας, ή όπως αλλιώς εσείς προτείνεται ως προς τη σύνταξη.

Θα ήθελα να σας επιστήσω την προσοχή, να σημειωθεί, ότι ο αριθμός των εργαζομένων της ΟΛΗΓ είναι 10 άτομα, οι 8 είναι με συμβάσεις αορίστου χρόνου, μία μόνιμη υπάλληλος που ήταν από το Λιμενικό Ταμείο και μία δικηγόρος με έμμισθη εντολή. Κάθε εργαζόμενος κατέχει από μία και μοναδική θέση και ειδικότητα στην εταιρεία. Αν δεν απαλειφθεί αυτό «δεν τύχει εφαρμογής», δεν θα μπορέσει κανένας υπάλληλος να έχει την επιλογή. Δεν έχει σημασία αν θα θέλει να φύγει ή όχι, δεν είμαστε εριστικοί ό,τι θέλουμε να φύγουμε, αλλά θέλουμε να έχουμε την επιλογή να μπορούμε να φύγουμε αν μας δοθεί η δυνατότητα αυτή.

Συνεχίζω, στην παράγραφο 6 του άρθρου 13 του παρόντος, αναφέρεται ότι «η μετάταξη διενεργείται σε κενή ή συστηνόμενη με την απόφαση μετάταξης θέση» κ.λπ.. Προτείνουμε την απαλοιφή του όρου και την αντικατάστασή του με τον όρο «συνιστώμενη προσωποπαγή», έτσι όπως αναφέρεται στον ευρύτερο δημόσιο τομέα.

Γενικός Κανονισμός Προσωπικού, δεύτερον, δεδομένου του αριθμού των εργαζομένων, 10 στο σύνολο, όπως σας προείπα, ο οποίος στερεί δικαιώματός μας που αφορούν διαπραγματεύσεις μας με τη διοίκηση της ΟΛΗΓ Α.Ε., έχει προτείνει προς τον κύριο Πλακιωτάκη, διά της ΟΜΥΛΕ, διαφοροποίηση του κυρωτικού της σύμβασης παραχώρησης νόμου, σε σχέση με τους ΟΛΠ και ΟΛΘ, στο σημείο που αφορά το Γενικό Κανονισμό Προσωπικού και ειδικότερα την ισχύ αυτού μέχρι την αναθεώρηση και αντικατάστασή του.

Η πρόταση, η οποία δεν έγινε αποδεκτή και δεν ενσωματώθηκε στη σχετική σύμβαση, άρθρο 14, παράγραφος 2, είχε το ακόλουθο περιεχόμενο να τεθεί όρος, ο οποίος θα αναφέρει ότι η υπ’ αριθ. 182/4/2020 απόφαση του Διοικητικό Συμβούλιου της ΟΛΗΓ, με την οποία εγκρίθηκε Γενικός Κανονισμός και στον οποίο ενσωματώνεται και ο ΟΛΘ, θα διατηρηθεί σε ισχύ μέχρι την αντικατάστασή του, με απόφαση με απόφαση του Δ.Σ. της ΟΛΗΓ κατόπιν συλλογικής συμφωνίας, η οποία, σε περίπτωση έλλειψης πρωτοβάθμιας συνδικαλιστικής οργάνωσης, θα συνάπτεται με την Ομοσπονδία Υπαλλήλων Λιμανιών Ελλάδος, ΟΜΥΛΕ, σύμφωνα με τις ισχύουσες κάθε φορά γενικές διατάξεις περί ιδιωτικών επιχειρήσεων και εκμεταλλεύσεων.

Πρότασή μας είναι να γίνει η κατωτέρω τροποποίηση. Στο άρθρο 14, παράγραφος 2, και μετά τη φράση «όπως έχει τροποποιηθεί», να γίνει προσθήκη του ακόλουθου κειμένου. «Με την υπ’ αριθ. 182/4/2020 απόφαση του Διοικητικού Συμβουλίου της ΟΛΗΓ Α.Ε., διατηρείται σε ισχύ μέχρι την αναθεώρηση και αντικατάστασή του, με απόφαση του Δ.Σ. της ΟΛΗΓ, κατόπιν συλλογικής συμφωνίας, η οποία, σε περίπτωση έλλειψης συνδικαλιστικής οργάνωσης, θα συνάπτεται με την Ομοσπονδία Υπαλλήλων Λιμανιών Ελλάδος, ΟΜΥΛΕ, σύμφωνα με τις ισχύουσες κάθε φορά γενικές διατάξεις περί ιδιωτικών επιχειρήσεων και εκμεταλλεύσεων», και απαλοιφή του κειμένου από την παράγραφο 2 του άρθρου 14 από τη φράση «και ισχύει» μέχρι «γενικές διατάξεις περί ιδιωτικών επιχειρήσεων και εκμεταλλεύσεων».

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Κυρία Χαμογεώργου, έχετε υπερβεί εις διπλούν τον χρόνο. Ακούστε, θα γίνουν και ερωτήσεις με βάση τα όσα είπατε και θα έχετε την ευκαιρία της επανατοποθέτησης. Οι εκπρόσωποι φορέων όπως εσείς δεν αποχωρούν με την τοποθέτησή τους. Παραμένουν μέχρι το πέρας της διαδικασίας.

**ΦΙΛΟΘΕΗ ΧΑΜΟΓΕΩΡΓΟΥ (Εκπρόσωπος του Συλλόγου Εργαζομένων του Οργανισμού Λιμένος Ηγουμενίτσας, ΟΛΗΓ)**: Θα σας στείλω και την εισήγησή μας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Βεβαίως, κυρία Χαμογεώργου. Σας ευχαριστούμε πολύ. Τον λόγο έχει ο κ. Μπιμπής.

**ΕΥΘΥΜΙΟΣ ΜΠΙΜΠΗΣ (Εκπρόσωπος του Σωματείου Ιδιοκτητών Τουριστικών Επαγγελματικών Σκαφών Άνευ Πληρώματος, ΣΙΤΕΣΑΠ)**: Κύριε Πρόεδρε, ευχαριστούμε πολύ για την πρόσκληση στη συνεδρίαση αυτή. Νομίζω τα θετικά με την παραχώρηση του λιμένα Ηγουμενίτσας και των καταφυγίων Σαγιάδας, Πλαταριάς και Συβότων έχουν ακουστεί. Εμείς είμαστε υπέρ των παραχωρήσεων αυτών και γενικά υπέρ της αύξησης των θέσεων ελλιμενισμού για τα σκάφη τα επαγγελματικά και τα τουριστικά. Έχουμε απλώς κάποια ερωτήματα, τα οποία δεν βλέπουμε να καλύπτονται μέσα από τη σύμβαση αυτή. Το ένα είναι η προβλεπόμενη νέα μαρίνα στα Σύβοτα, πόσων θέσεων θα είναι και για τι μεγέθη σκαφών; Διότι τα τελευταία χρόνια παρουσιάζεται και υπάρχει μια τάση να είναι μόνο για μεγάλα σκάφη και ακριβά, και να παραμερίζονται τα σκάφη τα μικρά τα δικά μας, τα οποία δίνουν ζωή στις τουριστικές περιοχές από τον Απρίλιο μέχρι και τον Οκτώβριο.

Επίσης θα θέλαμε να ξέρουμε κάτω από ποιο καθεστώς τα καταφύγια της Σαγιάδας, της Πλαταριάς και των Συβότων θα λειτουργήσουν, και αυτό έχει άμεση σχέση και με το τιμολόγιο των τελών ελλιμενισμού, αλλά και με τις διάφορες άλλες χρεώσεις, που τελευταίως παρατηρούνται υπερβολικές χρεώσεις στο ρεύμα και στο νερό που παρέχεται στα σκάφη, πολύ υψηλότερα από το κόστος αγοράς τους.

Επίσης, θα θέλαμε να ξέρουμε εάν πρόκειται να αυξηθούν οι θέσεις ελλιμενισμού στα καταφύγια αυτά.

Σχετικά με τη Θεσσαλονίκη, δεν έχουμε κάτι ιδιαίτερο να πούμε. Αυτό που θα θέλαμε να αναφέρουμε είναι ότι αυτή τη στιγμή στην ευρύτερη περιοχή υπάρχουν δύο μαρίνες, η μία της Αρετσούς και η άλλη του Ναυτικού Ομίλου, οι οποίες είναι πλήρεις και έχουμε και εκεί πρόβλημα ελλιμενισμού στην ευρύτερη περιοχή αλλά και έλλειψης ναυπηγοεπισκευαστικών μονάδων, διότι όσες υπήρχαν έχουν κλείσει λόγω έλλειψης αδείας.

Τέλος, όσον αφορά την ευρύτερη περιοχή της Ηγουμενίτσας, εάν πρόκειται στον χώρο εκεί να υπάρξει κάποια έστω ήπιας μορφής ναυπηγοεπισκευαστική μονάδα, για να καλύψει τις ανάγκες των σκαφών που θα βρίσκονται στα τρία καταφύγια, εκεί στην καινούργια μαρίνα, συν τα διερχόμενα σκάφη.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κι εμείς ευχαριστούμε.

Η κυρία Γουργούρη, έχει τον λόγο.

**ΦΑΝΗ ΓΟΥΡΓΟΥΡΗ (Πρόεδρος του Συλλόγου Διοικητικών Υπαλλήλων του Οργανισμού Λιμένος Θεσσαλονίκης (ΟΛΘ)):** Ευχαριστώ, κύριε Πρόεδρε.

Οι ρυθμίσεις που εισάγει το νομοσχέδιο είναι απολύτως ευθυγραμμισμένες με την πολιτική που τα τελευταία χρόνια επιχειρεί η Κυβέρνηση της Νέας Δημοκρατίας, με τη μείωση και κατάργηση του ρυθμιστικού και ελεγκτικού ρόλου του ελληνικού δημοσίου.

Καταρχήν, ξεκίνησε με την κατάργηση ουσιαστικά της Ανεξάρτητης Ρυθμιστικής Αρχής, η οποία επέβλεπε την εφαρμογή των συμβάσεων και οι αποφάσεις της είχαν κανονιστική ισχύ, μετατρέποντάς την σε γνωμοδοτικό όργανο του Υπουργού.

Μετά, με την κατάργηση της ΔΑΛ και τη μετατροπή της σε μονοπρόσωπη υπηρεσία του Υπουργείου, πέρασε μετά στην τροποποίηση της σύμβασης του Πειραιά, του ΟΛΠ, δίνοντας δεκαπενταετή παράταση για το χρόνο υλοποίησης των επενδύσεων -10 συν 5 χρόνια- εισάγοντας Fast Track διαδικασίες.

Έρχεται σήμερα, λοιπόν, να δώσει το Λιμάνι της Ηγουμενίτσας, περνάει μια άλλη σύμβαση παραχώρησης, η οποία έχει τα ίδια χαρακτηριστικά και μειωμένο τον ελεγκτικό ρόλο του δημοσίου. Δίνει τα τέσσερα λιμάνια, Ηγουμενίτσας και τα τρία περιφερειακά δορυφόρους, στον Όμιλο Grimaldi, προσέξτε, ο όποιος δεν αναλαμβάνει καμία υποχρέωση επένδυσης. Του εναντίον, έχει πάρει και το Λιμάνι του Ηρακλείου.

Αντίθετα, το δημόσιο αναλαμβάνει την υποχρέωση καταβολής ρήτρας αν δεν παραδώσει στον ορισμένο χρόνο τα έργα υποδομής, επέκταση { (δεν ακούγεται), που γίνονται τα τελευταία χρόνια στο Λιμάνι Ηγουμενίτσας, από το δημόσιο λιμάνι με χρηματοδότηση από ευρωπαϊκά προγράμματα.

Σχετικά με τη διασφάλιση των εργασιακών σχέσεων, συμφωνούμε απολύτως και ως Ομοσπονδία και ως εργαζόμενοι στη Θεσσαλονίκη, με τα ζητήματα που έθεσε η εκπρόσωπος των εργαζομένων στον ΟΛΗΓ. Δηλαδή, θα πρέπει να απαλειφθεί, να παραγραφεί από τον κυρωτικό νόμο, προσέξτε, όχι από τη σύμβαση παραχώρησης, αυτό ψηφίζει η Βουλή αυτές τις μέρες, γι’ αυτό γίνεται η συζήτηση, την παράγραφο 3 του άρθρου 13, στην 125 σελίδα και να προστεθούν ακριβώς όσα ανέφερε στις σελίδες 446 και 447 το νέο παράρτημα αυτής.

Στο δεύτερο μέρος, το συγκεκριμένο νομοσχέδιο τροποποιεί συγκεκριμένα σημεία της Σύμβασης Παραχώρησης του Οργανισμού Λιμένος Θεσσαλονίκης, με την εισαγωγή και την επέκταση των Fast Track διαδικασιών έγκρισης των τεχνικών μελετών σε κάθε έργο που εκτελείται από την ΟΛΘ ή για λογαριασμό της και περιλαμβάνεται στον αναπτυξιακό σχεδιασμό της, στο master plan, δηλαδή.

Μία ερώτηση, πραγματικά, γιατί δεν έχω λόγια. Ειλικρινά, δεν καταλαβαίνω ποιο είναι το σύγχρονο επιτελικό κράτος. Αντί να εκσυγχρονιστούν διοικητικά και οργανωτικά και να στελεχωθούν με προσωπικό και τεχνοκράτες οι ήδη αποστεωμένες ελεγκτικές υπηρεσίες και τα εποπτικά όργανα του δημοσίου, ώστε να ανταποκρίνονται στο πολύ σοβαρό τους έργο, ερχόμαστε και τις σοβαρές αρμοδιότητες τις καταργούμε σιωπηλά, γιατί αν δεν δώσουν απάντηση σε τρεις μήνες θεωρείται σιωπηλά ότι αποδέχονται τις τεχνικές μελέτες κ.τ.λ.. Με πρόσχημα την γραφειοκρατία, καταργούμε τον ουσιαστικό έλεγχο του δημοσίου σε σοβαρά ζητήματα ανάπτυξης υποδομών.

Δεύτερον, προχωράει στην κατάργηση της έγκρισης του δημοσίου για τον ορισμό παραχωρήσεων και υπό-παραχωρήσεων κτιρίων και αλλαγή της χρήσης τους. Δεν άφησε καμία αρμοδιότητα, στο ίδιο πλαίσιο είναι και αυτό.

Θέλω δε να υπενθυμίσω και στην εκπρόσωπο του Δήμου Θεσσαλονίκης, ότι το υπάρχον πλαίσιο καθόλου μα καθόλου δεν εμπόδισε τον πρώτο χρόνο από τα πέντε χρόνια plus της παραχώρησης τον Δήμο Θεσσαλονίκης, να αποδώσει το κτίριο της στρατιωτικής διοίκησης του Προβλήτα Α στο Αριστοτέλειο Πανεπιστήμιο και να λειτουργεί όλα αυτά τα χρόνια το Μουσείο Φυσικής Ιστορίας. Που είδαν, λοιπόν, το πρόβλημα;

Έρχονται εκ των υστέρων, να καλύψουν, το ότι δεν έκαναν τίποτα τα προηγούμενα τέσσερα χρόνια.

Δεν είναι, όμως, μόνο αυτά τα μεγάλα ζητήματα. Έρχεται μια συγκεκριμένη τροποποίηση να ικανοποιήσει εκ των υστέρων με «φωτογραφική» διάταξη τα μικροσυμφέροντα τοπικών παραγόντων, νομιμοποιώντας εξωτερικές κατασκευές και τραπεζοκαθίσματα, που λειτουργούν πάνω από ένα χρόνο στο καφέ κοκτέιλ μπαρ του Μουσείου Ναυταθλητισμού, το οποίο έχει άδεια κυλικείου και στο οποίο η έννοια «μουσείο» συμπυκνώνεται στη διακόσμηση του μαγαζιού. Μόνο που για να το κάνει αυτό, αναγκάζεται να δώσει άδεια ανάπτυξης τραπεζοκαθισμάτων στα μουσεία, τα τρία του MOMus που λειτουργούν στον Προβλήτα Α και στο Φεστιβάλ Κινηματογράφου που έχει την Αποθήκη Γ, με κίνδυνο να χαθεί ο δημόσιος χαρακτήρας που διασφάλιζε η πρώτη Σύμβαση.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας παρακαλώ πολύ, κυρία Γουργούρη, με ακούτε;

Αυτή είναι η αδυναμία όταν δεν υπάρχει και εικόνα μαζί με τον ήχο.

Κυρία Γουργούρη, θα σας παρακαλέσω να συντομεύσετε, έχετε ήδη εξαντλήσει το διπλάσιο από τον προβλεπόμενο χρόνο.

**ΦΑΝΗ ΓΟΥΡΓΟΥΡΗ (Πρόεδρος του Συλλόγου Διοικητικών Υπαλλήλων του Οργανισμού Λιμένος Θεσσαλονίκης (ΟΑΘ Α.Ε.)):** Επιπλέον προβλέπετε στην υπόψη διάταξη -και σας καλώ όλους να το δείτε- τροποποίηση, ότι η εκάστοτε καλυπτόμενη έκταση των τραπεζοκαθισμάτων, θα ορίζεται με απόφαση της Ο.Λ.Θ. Α.Ε., κατόπιν διαβούλευσης με τον Δήμο Θεσσαλονίκης, τη Δημόσια Αρχή Λιμένων και τον φορέα χρήστη που αιτείται.

Εδώ, έχουμε στην ουσία, αντίθεση και κατάργηση, τον οριζόμενο στο άρθρο 7 παράγραφος 2 του κυρωτικού νόμου της Σύμβασης παραχώρησης της Θεσσαλονίκης, το οποίο προβλέπει, ότι η χρήση και η εκμετάλλευση των ειδικά διαμορφωμένων κτιρίων του Προβλήτα Α, -βλέπετε τα μουσεία και τα λοιπά και συν τον υπαίθριο χώρο πέριξ αυτών- θα αποφασίζει πως θα ρυθμίζονται αυτά τα ζητήματα, σε ποιους δίνονται και πώς χρησιμοποιούνται από την ΚΥΑ 16968/2001, όπως τροποποιήθηκε με την ΚΥΑ 492/2014 και διατηρούνται σε ισχύ στη συνολική διάρκεια ισχύος της Σύμβασης Παραχώρησης.

Λοιπόν, παρακαλούμε για την απόσυρση της συγκεκριμένης τροπολογίας.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε και εμείς, κυρία Γουργούρη και αν είναι στη σύνδεσή μας ο κύριος Χάρης Κυπριανίδης, ο Πρόεδρος του Εργατικού Κέντρου Θεσσαλονίκης, μπορούμε να του δώσουμε αμέσως τον λόγο.

Τον λόγο έχει ο κύριος Κυπριανίδης.

**ΧΑΡΗΣ ΚΥΠΡΙΑΝΙΔΗΣ (Πρόεδρος του Εργατικού Κέντρου Θεσσαλονίκης):** Ευχαριστώ κύριε Πρόεδρε. Η δικιά μου τοποθέτηση θα είναι γρήγορη μιας και είμαστε ήδη σε συνεννόηση με τα Σωματεία που υπάρχουν εδώ στη Θεσσαλονίκη, και οι τοποθετήσεις που θα κάνω θα καλύπτουν πλήρως και το Εργατικό Κέντρο Θεσσαλονίκης. Θα μπω στον χαρακτήρα που πρέπει να έχει ένα νομοσχέδιο και δη για τον Οργανισμό Λιμένος Θεσσαλονίκης, ο οποίος είναι ένας αναπτυξιακός μοχλός για την πόλη της Θεσσαλονίκης και πρέπει να εξυπηρετεί και τα αναπτυξιακά της συμφέροντα.

Το νομοσχέδιο κινείται κατά κύριο λόγο σε θετικό πρόσημο, αλλά υπάρχουν κάποιες ενδείξεις που θα πρέπει είτε να ακυρωθούν είτε να αλλάξουν. Θα τις επισημάνουν παρακάτω πλην της κυρίας Γουργούρη και ο κύριος Αφεντουλίδης, μέλος και του Γενικού Συμβουλίου του Εργατοϋπαλληλικού Κέντρου Θεσσαλονίκης. Σε αυτά τα θέματα ήθελα να επιστήσω την προσοχή, ότι τα νομοσχέδια θα πρέπει να εξυπηρετούν αυτά τα συμφέροντα για τη Θεσσαλονίκη και δη τη Βόρεια Ελλάδα και τα Βαλκάνια. Ο Οργανισμός Λιμένος Θεσσαλονίκης είναι ένα κομβικό σημείο και ένας κομβικός άξονας αναπτυξιακός, τον οποίο θα πρέπει να το προσέχουμε σαν τα μάτια μας και οι όποιες αποφάσεις θα παίρνονται για τις γρήγορες εξελίξεις, όσον αφορά τις αποφάσεις και τις επενδύσεις, που θα γίνονται στον Οργανισμό Λιμένος θα πρέπει να γίνονται με διαφάνεια, με γνώμονα το συμφέρον και του Οργανισμού, αλλά και της πόλης και προστατεύοντας τα συμφέροντα των εργαζομένων.

Δεν θα σας κουράσω άλλο, γιατί θα αναπτυχθεί περισσότερο και ο κύριος Αφεντουλίδης.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κύριος Ντάλλας.

**ΑΠΟΣΤΟΛΟΣ ΝΤΑΛΛΑΣ (Πρόεδρος της Ομοσπονδίας Υπαλλήλων Λιμανιών Ελλάδας (ΟΜΥΛΕ)):** Ευχαριστούμε που μας δίνεται τον λόγο ως Ομοσπονδία Υπαλλήλων Λιμανιών Ελλάδας να εκφέρουμε την άποψή μας για το μεγάλο θέμα της ιδιωτικοποίησης του λιμανιού της Ηγουμενίτσας, που είναι το τρίτο στη σειρά λιμάνι που ιδιωτικοποιείται. Είναι γνωστό σε όλους σας, ποτέ δεν το κρύψαμε διότι πάντα είχαμε και διατηρούμε την αντίθεσή μας με τις ιδιωτικοποιήσεις των λιμανιών. Δυστυχώς, επιβεβαιωνόμαστε σταθερά και μόνιμα. Επίσης, είναι φανερό ότι η κάθε φάση των ιδιωτικοποιήσεων γίνεται υπό δυσμενέστερες συνθήκες, όπως επεσήμανε νωρίτερα και η συνάδελφός μου η κυρία Γουργούρη, οι δύο Αρχές οι οποίες ρύθμιζαν, όπως η ΡΑΛ και η ΔΑΛ παρέμενε ως δημόσιου χαρακτήρα έλεγχος, έχουν η μεν μία έχει καταργηθεί και η ΡΑΛ είναι απονευρωμένη και καταντάει μια υπηρεσία του Υπουργού. Με βάση όλα αυτά, λοιπόν, έρχεται μια τρίτη ιδιωτικοποίηση, είναι η ιδιωτικοποίηση του λιμανιού της Ηγουμενίτσας, η οποία δημιουργεί μια νέα κατάσταση στο λιμάνι της Ηγουμενίτσας. Δίνεται το λιμάνι {…} για 60 χρόνια και το δημόσιο είναι υποχρεωμένο, σε αντίθεση με τα προηγούμενα, ενδεχομένως και να πληρώσει και ποινική ρήτρα στον ιδιώτη επενδυτή, εάν σε κάποια χρονικά περιθώρια δεν προχωρήσει τα έργα τα οποία οφείλει να του παραδώσει. Μιλάμε, λοιπόν, για ακριβώς ένα χειρότερο είδος ιδιωτικοποίησης με χειρότερα αποτελέσματα, τα οποία βεβαίως θα κριθούν όπως κρίνονται κάθε μέρα και στο λιμάνι του Πειραιά και στο λιμάνι της Θεσσαλονίκης.

Παράλληλα, όμως, στο λιμάνι υπάρχουν εργαζόμενοι, οι οποίοι όμως μπορεί να είναι λίγοι.

Πιστεύουμε ότι έπρεπε να είναι πολύ περισσότεροι. Και βεβαίως, αυτοί οι άνθρωποι πρέπει να συνεχίσουν να παρέχουν τις υπηρεσίες τους, με καλές συνθήκες, με κάλυψη των όρων υγιεινής και ασφάλειας, για το οποίο ξέρουμε ότι διεθνώς ο Όμιλος που αγόρασε το λιμάνι κατηγορείται και μάλιστα και από διεθνή όργανα της Ευρωπαϊκής Ένωσης. Όλα αυτά οφείλει να τα δει η κυβέρνηση και όφειλε να τα δει. Βεβαίως, κι εμείς είμαστε εκεί για να τα επισημαίνουμε.

Θέλω να πω λοιπόν, ότι πρέπει να προσέξουμε αυτό το προσωπικό, να δώσουμε σ’ αυτό το προσωπικό και το πλαίσιο το εργασιακό και να ρυθμιστούν έτσι οι εργασιακές σχέσεις, ώστε να συνεχίσει να είναι ανεκτό για τους εργαζόμενους αυτούς και βεβαίως, για τους καινούργιους εργαζόμενους τους οποίους προσδοκούμε να έρθουν σύντομα και οι οποίοι προσδοκούμε να είναι και πολλοί περισσότεροι, γιατί χρειάζονται πολύ περισσότεροι και γιατί το λιμάνι θα έχει και νέες δραστηριότητες, απ’ ότι λέγεται και απ’ ότι γράφει και το νομοσχέδιο.

Αυτό, σε σχέση με όλα αυτά ήταν ένα πάγιο αίτημά μας. Νομίζω, ότι σε ένα βαθμό ικανοποιείται, όμως, δεν γίνεται αυτό που θα έπρεπε να γίνεται και που επεσήμανε η συνάδελφος από την Ηγουμενίτσα, δεν τοποθετείται στην πραγματική διάσταση του συγκεκριμένου λιμανιού. Δηλαδή, ο γενικός κανονισμός προσωπικού είναι μια περίπτωση η οποία χρειάζεται ειδική ρύθμιση για τον τρόπο που θα τροποποιηθεί και θα αναθεωρηθεί και πότε θα αντικατασταθεί. Νομίζουμε, τα έχουμε επισημάνει αρκετές φορές και κυρίως στον προηγούμενο Υπουργό και στον Γενικό, γιατί τον καινούργιο ακόμα δεν τον έχουμε δει, αλλά παρόλα αυτά, πιστεύουμε ότι αυτά τα πράγματα πρέπει να τοποθετούνται στις διαστάσεις που κάθε λιμάνι έχει και σε σχέση με το προσωπικό του, αλλά κυρίως σε σχέση με τα θεσμικά θέματα που υπάρχουν γύρω από τις τροποποιήσεις αυτές και τις αλλαγές.

Ένα είναι όμως βέβαιο και εμείς θα επιμείνουμε με κάθε τρόπο, ότι θα πρέπει να διασφαλιστεί το δικαίωμα των εργαζομένων και στην ύπαρξη ενός γενικού κανονισμού προσωπικού, που θα τους δίνει τη δυνατότητα να γνωρίζουν και να ορίζουν τις σχέσεις εργασίας έτσι όπως υπάρχουν. Δεύτερον, θα πρέπει να γνωρίζουν τους όρους αμοιβής της εργασίας. Μάλιστα πρέπει να πούμε και μια εξαιρετική περίπτωση, ότι μεθαύριο οι συνάδελφοι θα αλλάξουν μεμιάς το καθεστώς, από εκεί που πληρώνονται ως δημόσιοι υπάλληλοι θα βρεθούν σε ένα κενό, αλλά θα βρεθούν να αντιμετωπίζονται ως ιδιωτικοί υπάλληλοι, και εκεί πέρα υπάρχει η ανάγκη και το εργατικό δίκαιο να γίνει σεβαστό και βεβαίως υπάρχει ανάγκη να υπάρχει ένας αξιόπιστος συνομιλητής, που αυτή τη στιγμή δεν υπάρχει Σωματείο Εργαζομένων, διότι είναι πολύ λίγοι οι εργαζόμενοι. Υπάρχει και εκεί μια μεγάλη δυσκολία. Ζητάμε και γι’ αυτό να υπάρξει ειδική μνεία για να αναλάβει και να μπορεί να έχει ρόλο και το Πανελλαδικό Σωματείο των Υπαλλήλων των Λιμανιών της χώρας.

**ΧΡΗΣΤΟΣ ΜΠΟΥΚΩΡΟΣ ( Πρόεδρος της Επιτροπής)**: Τον λόγο έχει ο κύριος Αφεντουλίδης.

**ΤΡΙΑΝΤΑΦΥΛΛΟΣ ΑΦΕΝΤΟΥΛΙΔΗΣ (Πρόεδρος του Συλλόγου Υπαλλήλων του Οργανισμού Λιμένος Θεσσαλονίκης Α.Ε.):** Ευχαριστώ, κύριε Πρόεδρε, κύριε Υπουργέ. Ευχαριστούμε για την δυνατότητα που μας δίνετε να παρουσιάσουμε τις θέσεις μας και από τα κόμματα που μας πρότειναν, αλλά και από τον Πρόεδρο της Επιτροπής.

Θα θέλαμε καταρχήν να πούμε ότι συμφωνούμε με τα δίκαια και πολύ σοβαρά αιτήματα των συναδέλφων μας εργαζομένων στον Οργανισμό Λιμένος Ηγουμενίτσας. Καθώς επίσης, ότι το 50% στις μετατάξεις, ουσιαστικά αναιρεί την εφαρμογή της διάταξης.

Όσον αφορά τις διατάξεις για τη Θεσσαλονίκη, σχετικά με την παράγραφο 7 του άρθρου 7 για τις διαδικασίες έγκρισης των έργων ότι η ταχεία έγκριση η λεγόμενη Fast Track των τεχνικών μελετών, δεν είναι πρώτα απ’ όλα πανάκεια. Και η ρύθμιση για να έχει ουσία θα πρέπει παράλληλα να υπάρξει μέριμνα, να ενισχυθούν οι υπηρεσίες της Διεύθυνσης Τεχνικών Έργων της Περιφέρειας Κεντρικής Μακεδονίας ώστε να γίνονται οι έλεγχοι και να μη φτάνουμε στο σημείο της σιωπηλής παράτασης, γιατί η ασφάλεια δικαίου και για τα τεχνικά έργα είναι να γίνεται ο έλεγχος.

Όσον αφορά το θέμα των παραχωρήσεων και υπό-παραχωρήσεων για την πρόβλεψη που υπάρχει ότι έχει θεσμοθετηθεί η πολιτιστική προστασία και η πολιτιστική φυσιογνωμία σε μεγάλο μέρος του κτιριακού αποθέματος και στο σύνολο των υπαίθριων χώρων του Προβλήτα Α, είναι η ΚΥΑ 375Β΄ του 2001. Είναι πάρα πολύ καλό να γίνει μία αναφορά, γιατί αυτή τη στιγμή υπάρχει παράλειψη, υπάρχει απουσία σε οποιαδήποτε αναφορά σε αυτή την τροποποίηση των διατάξεων.

Να πούμε ότι είναι μια θετική ρύθμιση αυτή που αφορά τον βρεφονηπιακό σταθμό και η επαναλειτουργία του στον Προβλήτα Α, πέρα από θετική σημαίνει ότι θα ανθίσουν και πάλι τα παιδικά χαμόγελα στον Προβλήτα και έχει ιδιαίτερη αξία για όλους εμάς τους εργαζόμενους, που είδαμε τα παιδάκια μας να φοιτούν σε αυτόν τον βρεφονηπιακό σταθμό που ήταν ένα στολίδι.

Όσον αφορά τα τραπεζοκαθίσματα, θα ήθελα να σας πω και να προσθέσω ότι τα τραπεζοκαθίσματα σε έναν υπαίθριο χώρο να είναι συμπληρωματικά της δραστηριότητας του μουσείου και όχι αυτοσκοπός της ύπαρξής του. Φυσικά και είναι θετικό το ότι τα μουσεία όπως γίνεται σε όλη τη χώρα, θα μπορούν να αναπτύξουν κάποια τραπεζοκαθίσματα σε υπαίθριους χώρους και θα έχουν και ένα συμπληρωματικό έσοδο.

Θέλω να κλείσω αυτή την παρένθεση λέγοντας ότι, ο Προβλήτας Α αποτελεί τμήμα του ιστορικού τόπου της Θεσσαλονίκης, είναι το ΦΕΚ 833Β΄ του 1994 και είναι πολύ σημαντική η προστασία που δίνεται για τον Προβλήτα και τις δραστηριότητες και τον πολιτισμό από τις υπηρεσίες του Υπουργείου Πολιτισμού. Πρέπει να γίνει κάποια αναφορά και να συνεχίσει να υπάρχει και η προστασία, είναι καλό και για τον Προβλήτα και για την πόλη, αλλά και για τον ΟΛΘ. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Ανδριανός Ιωάννης, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καππάτος Παναγής, Καράογλου Θεόδωρος, Καρασμάνης Γεώργιος, Κυριαζίδης Δημήτριος, Λαζαρίδης Μακάριος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Στύλιος Γεώργιος, Φόρτωμας Φίλιππος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Γιαννούλης Χρήστος, Κόκκαλης Βασίλειος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Χαρίτσης Αλέξανδρος (Αλέξης), Κατρίνης Μιχαήλ, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Χνάρης Εμμανουήλ, Χριστοδουλάκης Εμμανουήλ (Μανώλης), Δελής Ιωάννης, Μπούμπας Κωνσταντίνος, Βρεττός Νικόλαος, Κεφαλά Γεωργία (Τζώρτζια), Παπαϊωάννου Αρετή και Βαλτογιάννης Διονύσιος.

Τον λόγο έχει ο κύριο Καλούδης.

**ΑΝΤΩΝΙΟΣ ΚΑΛΟΥΔΗΣ (Γενικός Διευθυντής της Ένωσης Εφοπλιστών Κρουαζιερόπλοιων και Φορέων Ναυτιλίας):** Ευχαριστώ, κύριε Πρόεδρε. Καταρχάς, θα θέλαμε ως φορέας εκπροσώπησης του κλάδου θαλάσσιου τουρισμού να ευχαριστήσουμε για την πρόσκληση να συμμετάσχουμε στη σημερινή επικοινωνία που αφορά νομοσχέδιο του Υπουργείου Ναυτιλίας, το οποίο βλέπουμε θετικά.

Επιτρέψτε μου να αναφέρω ότι η ενημέρωση για το γεγονός αυτό έγινε πολύ αργά, συγκεκριμένα το μεσημέρι της Παρασκευής και το περιεχόμενο του θέματος διαπιστώσαμε ότι είναι ογκώδες σε αριθμό σελίδων που υπερβαίνουν τις χίλιες. Ανεξαρτήτως του γεγονότος αυτού, έχουμε να διατυπώσουμε απόψεις βάσει αυτών που ειπώθηκαν προ ολίγου από τους εισηγητές των δύο Λιμένων.

Σχετικά με την Ηγουμενίτσα, καταρχάς, και σε ότι αφορά τον κεντρικό λιμένα, για τον κλάδο του θαλάσσιου τουρισμού, την κρουαζιέρα, θα ήθελα να πω ότι οι εγκαταστάσεις του λιμένα μπορούν σήμερα να εξυπηρετήσουν τις ανάγκες.

Στα μελλοντικά σχέδια, θα πρέπει να υπάρξει πρόβλεψη για εξασφάλιση πέραν των κρηπιδωμάτων και κατάλληλου χώρου παραμονής επιβατών, εννοώ terminal, ανάγκη την οποία ανέδειξαν τα τελευταία γεγονότα των παρατεταμένων υψηλών θερμοκρασιών και θα πρέπει να υπάρχει προστασία των επιβατών τουριστών σε χώρους κατάλληλα κλιματιζόμενους. Φυσικά αυτό ισχύει για όλους τους λιμένες της Επικράτειας.

Δεύτερον, εγκατάσταση ευκολιών παροχής ηλεκτρικού ρεύματος σε κρουαζιερόπλοια που παραμένουν στο λιμένα. Ακούσαμε ότι υπάρχει πρόοδος και αυτό είναι αρκετά ευχάριστο.

Τρίτον, σχετικά με το δίαυλο θα πρέπει να τηρείται σε ικανό εύρος προκειμένου για την εξασφάλιση διέλευσης μεγάλων κρουαζιεροπλοίων, με βυθίσματα μεγαλύτερα από τα συνήθη των πλοίων της γραμμής της Αδριατικής.

Σε ό,τι αφορά τη Θεσσαλονίκη, ο λιμένας παραδοσιακά εξυπηρετεί κρουαζιερόπλοια και τα τελευταία χρόνια η τάση για ανάπτυξη τυχόν port είναι έντονη.

Για τον λόγο αυτό, επιβάλλεται να υπάρχει σχεδιασμός για μελλοντικές επεκτάσεις των κρηπιδωμάτων, ανάλογα με τις διαφαινόμενες ανάγκες και το ενδιαφέρον όπως αυτές είναι όσο το δυνατόν εκτός της κεντρικής λεκάνης, ώστε να έχουν άμεση πρόσβαση τα κρουαζιερόπλοια, λαμβανομένων υπόψιν των χαρακτηριστικών μεγάλου μεγέθους που έχουν αυτά.

Σύμφωνα με την ενημέρωση που μας έγινε προ ολίγου από τον Εισηγητή, φαίνεται ότι υπάρχει ο προγραμματισμός των έργων. Στο σημείο αυτό θα θέλαμε να γνωρίσουμε την άδεια εξασφάλισης κατάλληλου χώρου παραμονής επιβατών terminal για τους λόγους που αναφέραμε, για την περίπτωση της Ηγουμενίτσας. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Και εμείς σας ευχαριστούμε, κύριε Καλούδη και για την τήρηση του χρόνου και να περάσουμε τώρα στο κύριο Συμεών Λευθεριώτη, Πρόεδρο της Ομοσπονδίας Φορτοεκφορτωτών Ελλάδας, στον οποίο δίνουμε τον λόγο.

**ΣΥΜΕΩΝ ΛΕΥΘΕΡΙΩΤΗΣ (Πρόεδρος της Ομοσπονδίας Φορτοεκφορτωτών Ελλάδας (ΟΦΕ)):** Κύριε Υπουργέ, κύριε Γενικέ, κύριοι Βουλευτές. Καλησπέρα σας. Σας ευχαριστώ για τη δυνατότητα του λόγου που μου δίνετε. Να ξεκινήσω από τον Οργανισμό Λιμένος Θεσσαλονίκης για να μπορώ να δώσω πάσα στον εαυτό μου, για να μιλήσω λίγο και για την Ηγουμενίτσα.

Κατ’ αρχήν, μπορώ να πω ότι υπάρχει μια εξαιρετική συνεργασία με τη διοίκηση του Οργανισμού Λιμένος Θεσσαλονίκης. Έχουν αυξηθεί οι θέσεις εργασίας και αυτό έχει συμβάλει στην αύξηση του κύκλου εργασίας που έχει ο Οργανισμός και νομίζω ότι λόγω της αύξησης των εργαζομένων μας, έχει πάει πολύ καλά η προοπτική να γίνουν και άλλα πράγματα στη Θεσσαλονίκη.

Σε αυτό το μοτίβο, μπορώ να πω ότι μπορεί να συνεχίσει και στην Ηγουμενίτσα. Στην αναβάθμιση των υπηρεσιών θα συμβάλουν οι εργαζόμενοι που βρίσκονται στην Ηγουμενίτσα. Να μνημονεύσω ότι όλα αυτά τα τελευταία 15 χρόνια έχουν όλα τα απαραίτητα πιστοποιητικά, διεθνή, αλλά και ευρωπαϊκά, για τον τρόπο λειτουργίας τους.

Για μας οι εκπαιδεύσεις και ο τρόπος εργασίας μας είναι πολύ σημαντικός, αλλά και για την ασφάλεια, αλλά και για την ταχύτητα της μεταφοράς των αγαθών, αλλά και των επιβατών, μια και η προοπτική της κρουαζιέρας είναι πολύ ανεπτυγμένη πλέον στην χώρα μας και αυτό μπορούν να το επιβεβαιώσουν και οι διοικούντες.

Δεν έχω πολλά να πω. Απλά θα ήθελα να τονίσω ιδιαίτερα για την Ηγουμενίτσα ότι πρέπει να υπάρχει μια ιδιαίτερη μέριμνα για αυτούς τους εργαζόμενους, να αναφέρεται στους πλέον έμπιστους, αλλά και πιστοποιημένους και ικανούς για πάσης φύσης τέτοιου είδους εργασία και μιλάω για την λιμενεργασία και ότι έχει να κάνει γύρω από αυτήν.

Φαντάζομαι ότι θα υπάρχει από τους διοικούντες, αλλά και από το Υπουργείο Ναυτιλίας, η δυνατότητα να μπορούμε να μπούμε σε μια τέτοιου είδους συζήτηση. Σας ευχαριστώ πολύ και καλησπέρα σε όλους σας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε, κύριε Λευθεριώτη και για την τήρηση του χρόνου.

Θα κλείσουμε την ακρόαση φορέων με τον κύριο Κωνσταντίνο Χλωμούδη, Καθηγητή Τμήματος Ναυτιλιακών Σπουδών του Πανεπιστημίου Πειραιά.

**ΚΩΝΣΤΑΝΤΙΝΟΣ ΧΛΩΜΟΥΔΗΣ (Καθηγητής Τμήματος Ναυτιλιακών σπουδών του Πανεπιστημίου Πειραιά):** Καλησπέρα σας, κύριε Πρόεδρε, σας ευχαριστώ πάρα πολύ.

Αξιότιμε κύριε Υπουργέ, κυρίες και κύριοι βουλευτές, κυρίες και κύριοι, οι φιλικοί διακανονισμοί συμβάσεις παραχώρησης είναι κάτι φυσιολογικό, όπου υπάρχουν συμβάσεις παραχώρησης, και είναι προς το κοινό καλό. Αυτός είναι ο στόχος και των δύο παικτών, για να αντιμετωπίσουν πράγματα που δεν είχαν τη δυνατότητα να τα διαχειριστούν, να τα προβλέψουν όταν διαμορφωνόταν.

Παρά ταύτα όμως, πρέπει να πούμε ότι τόσο σύντομα τόσες τροποποιήσεις αυτών των φιλικών διακανονισμών δεν είναι συνήθης διεθνής πρακτική, πράγμα που αναδεικνύει το έλλειμμα στη διαμόρφωση του περιεχομένου των συμβάσεων ολικής παραχώρησης. Γιατί το λέω αυτό; Γιατί πλέον σήμερα, με καθυστέρηση δέκα χρόνων από αυτή την παγκοσμίως πρωτόγνωρη εμπειρία των ολικών συμβάσεων παραχώρησης, όπως λέγεται, έχουν βγει βασικοί παίκτες και θεσμοί πια που αρχίζουν να διατυπώνουν δημόσια τις επιφυλάξεις τους γι’ αυτό το παγκοσμίως πρωτόγνωρο ελληνικό μοντέλο συμμετοχής του ιδιωτικού τομέα στη λιμενική βιομηχανία, έτσι όπως το δημιουργήσαμε, το εφαρμόσαμε για πρώτη φορά μέχρι σήμερα, ως μοναδική χώρα περίπτωση στον κόσμο, η Ελλάδα.

Είμαι σίγουρος ότι όλοι σας γνωρίζετε, αλλά και όσοι μιλήσαν προηγουμένως, ότι είναι ενημερωμένοι ότι στα μάτια της δύσης - και αναφέρομαι και στην Ε.Ε., αλλά και στις Ηνωμένες Πολιτείες Αμερικής, ότι τα μεγάλα λιμάνια της Ελλάδας, έτσι όπως εξελίχθηκε η μετάβαση του ιδιοκτησιακού καθεστώτος, ΟΛΠ, ΟΛΘ και σήμερα πια Ηγουμενίτσα, αντιμετωπίζονται με γεωπολιτικού και γεωστρατηγικού χαρακτήρα σκεπτικισμό.

Δεν είναι τυχαία η παρέμβαση του κυρίου Πρωθυπουργού κυριολεκτικά την τελευταία στιγμή, για την ακύρωση των σχεδιασμών και των επιλογών του ΤΑΙΠΕΔ για την Αλεξανδρούπολη, γεγονός που από μόνο του καταδεικνύει και τις δυνατότητες της παρέμβασης της Κυβέρνησης σε προβληματικές επιλογές του ΤΑΙΠΕΔ για τα λιμάνια της χώρας.

Πράγματι, είναι λογικό, να μην μπορούμε πριν 10 χρόνια να προβλέψουμε ως χώρα και όχι μόνο ως χώρα αλλά και διεθνώς, ότι η ένταση μεταξύ Ρωσίας και Ουκρανίας θα κλιμακωνόταν όπως αυτή εμφανίστηκε από το 2014 με την προσάρτηση της Κριμαίας. Και ταυτοχρόνως με την Άγκυρα, η οποία θα συνέχιζε να προωθεί τις δικές της γεωπολιτικές επιδιώξεις, προς συχνή απογοήτευση των συμμάχων της στο ΝΑΤΟ. Να θυμηθούμε βεβαίως τη Συρία, το Κουρδιστάν, την κατόπιν επαμφοτερίζουσα για πολλούς στάση της στον πόλεμο Ρωσίας και Ουκρανίας.

Ούτε εκτιμούσαμε τότε ότι ο κοινός ανταγωνισμός ΗΠΑ-Κίνας που ήταν ευδιάκριτο, δύσκολα θα φανταζόμαστε ότι θα ελάμβανε τέτοιες διαστάσεις σαν και αυτές που έχει σήμερα. Η αντιπαράθεση των Ηνωμένων Πολιτειών Αμερικής με την Κίνα κλιμακώνεται, ενώ η Ε.Ε. έχει αρχίσει να θέτει περιορισμούς στις εξαγορές στρατηγικών υποδομών, όπως οι λιμενικές και αυτό, δεν αφορά πλέον μόνο τις κινεζικές εταιρείες.

Παρακαλώ, συγκρατήστε τον όρο «κρίσιμες υποδομές», όπως ορίζεται από την περσινή πια χρονιά στα ευρωπαϊκά κείμενα, με ιδιαίτερη αναφορά στις λιμενικές υποδομές του ευρωπαϊκού ενδιαφέροντος, που συμπεριλαμβάνονται σε νέους διαδρόμους, αυτό το ΤΝΤ που ονομάσαμε, τμήμα του οποίου είναι και τα δύο λιμάνια που αναφερόμαστε.

Αυτά λοιπόν τα δέκα χρόνια, είναι πολύ για όσους έχουν συνειδητοποιήσει, εντός και εκτός Ελλάδος, την επιτακτική ανάγκη για ένα σημαντικό λιμενικό προγεφύρωμα της Ευρώπης στην Ελλάδα, άμεσης επιρροής της ελληνικής Κυβέρνησης. Ενός δηλαδή λιμενικού προγεφυρώματος της Ευρώπης τελικά, στενού και αξιόπιστου συμμάχου των ΗΠΑ και της ενωμένης Ευρώπης.

Αναφερόμαστε στη σημασία λοιπόν των λιμανιών, εκτός από μηχανές ανάπτυξης που ήδη αναφέρθηκε από πολλούς και εθνικής περιουσία στα πλαίσια της γεωπολιτικής και γεωστρατηγικής σκακιέρας, κατάσταση που δείχνει ότι τα λιμάνια δεν είναι real estate. Δεν είναι γήπεδα γης για να πωληθούν ως οικόπεδα, κυρίαρχη αντίληψη που προσδιορίζεται από τις συμβάσεις παραχώρησης στο ΤΑΙΠΕΔ.

Αξιότιμες κυρίες και κύριοι Βουλευτές, θέλω να σας επιβεβαιώσω πως κανένα από τα μνημόνια δεν επέβαλε αυτή την μορφή, πρωτόγνωρη παγκοσμίως, συμμετοχής του ιδιωτικού τομέα στη λιμενική βιομηχανία, αυτό που ονομάζουμε master contention. Δεν επέβαλε δηλαδή, προκαθορισμένες επιλογές συμμετοχής του ιδιωτικού τομέα. Γιατί εδώ, δεν συζητάμε για τη συμμετοχή του ιδιωτικού τομέα ή όχι, συζητάμε γι’ αυτόν τον τρόπο συμμετοχής, που κατά τη δική μου γνώμη, υπονομεύει το φιλελεύθερο μοντέλο ανάπτυξης, διότι, καθιστά κρατικά μονοπώλια τοπικά σε ιδιωτικά μονοπώλια.

Σε όλο τον κόσμο επικρατεί και ηγεμονεύει ως μοντέλο η συμμετοχή του ιδιωτικού τομέα στην οργάνωση και παραγωγή λιμενικών δραστηριοτήτων αυτό των υποπαραχωρήσεων αυτό που ονομάζεται landlord στην Ευρώπη το οποίο και έχει παγκοσμίως επικρατήσει.

Εκεί απολαμβάνουν οι χώρες αυτές και ιδιαίτερα στην Ευρώπη τη συνύπαρξη του δημόσιου και ιδιωτικού τομέα διατηρώντας τη σημασία του δημόσιου τομέα στο ρόλο της Λιμενικής Αρχής για λόγους ρυθμιστικής επιρροής και δημόσιου συμφέροντος. Οι Συμβάσεις Ολικής Παραχώρησης, το master Concession των λιμανιών της χώρας θα κριθεί τουλάχιστον η ορθολογική οικονομική επιλογή για τα συμφέροντα οποιουδήποτε κράτους, οποιασδήποτε τοπικής οικονομίας, και δεν έχει αποδειχθεί μέχρι τώρα ότι εξυπηρετεί τα συμφέροντα του ευρύτερου τοπικού Λιμενικού cluster.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε καθηγητά, έχουμε υπερβεί κατά πολύ το χρόνο. Σας ευχαριστούμε, εφόσον ολοκληρώσατε.

**ΚΩΝΣΤΑΝΤΙΝΟΣ ΧΛΩΜΟΥΔΗΣ (Καθηγητής Τμήματος Ναυτιλιακών Σπουδών του Πανεπιστημίου Πειραιά):** Για ερωτήσεις είμαι στη διάθεσή σας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ναι, βεβαίως.

Κυρίες και κύριοι συνάδελφοι, κύριοι Εισηγητές, νομίζω ότι ολοκληρώσαμε την ακρόαση φορέων. Δεν πιστεύω ότι υπάρχει κάποιος εκπρόσωπος φορέας συνδεδεμένος που δεν του δόθηκε ο λόγος, οπότε μπορούμε να περάσουμε στη διαδικασία των ερωτήσεων. Να προηγηθούν οι κύριοι Εισηγητές. Θα τους δώσω 2 λεπτά για να πυκνώσουν τις ερωτήσεις τους και να διευκρινίζουν, παρακαλώ, σε ποιο φορέα απευθύνεται το ερώτημα. Αμέσως μετά και οι Βουλευτές, κύριοι συνάδελφοι, θα πάρουν τον λόγο. Θα προηγηθούν οι Εισηγητές των Κομμάτων. Το σημαντικό είναι να υπογραμμίζουν, να καθιστούν σαφές το πού, ακριβώς, ρωτάνε, ποιος είναι ο φορέας που απευθύνεται το ερώτημα, ούτως ώστε να είναι ο διάλογος πιο συγκεκριμένος.

Ο Εισηγητής της Νέας Δημοκρατίας, ο κύριος Γιόγιακας έχει λόγο.

**ΒΑΣΙΛΕΙΟΣ ΓΙΟΓΙΑΚΑΣ (Εισηγητής της Πλειοψηφίας):** Κύριε Πρόεδρε, σας ευχαριστώ.

Κύριε Υπουργέ, ειλικρινά θέλω να εκφράσω την ικανοποίησή μου για το σύνολο σχεδόν των φορέων που εξέφρασαν με θετική-θα έλεγα-άποψη την κύρωση του συγκεκριμένου νομοσχεδίου.

Θα απευθύνω την ερώτησή μου προς τον εκπρόσωπο του ΤΑΙΠΕΔ για το Λιμάνι της Ηγουμενίτσας, τον κ. Βεγίρη, που οφείλω να πω ότι συνεισέφερε κι αυτός τα μέγιστα στην ολοκλήρωση αυτής της διαδικασίας και ιδιαίτερα και στην παραχώρηση της χερσαίας ζώνης του Λιμένα της Ηγουμενίτσας, στο Δήμο Ηγουμενίτσας στο Δήμο Φιλιατών. Κύριε Βεγίρη, τι έχετε να μας πείτε σχετικά με αναφορές Βουλευτών γενικότερα από την Αντιπολίτευση ότι, η παραχώρηση των μετοχών σε θυγατρική που σχετίζεται με όμιλο εταιρειών που δραστηριοποιούνται στο Λιμάνι της Ηγουμενίτσας και είναι βασικός πελάτης του, εγκυμονεί τον κίνδυνο αθέμιτου ανταγωνισμού και διακρίσεων στην τιμολόγηση εις βάρος ανταγωνιστικών εταιρειών;

Δεύτερον, θέλουμε να μας πείτε, επίσης, πως το Ελληνικό Δημόσιο μέσω του ΤΑΙΠΕΔ μπορεί να ελέγχει αποφάσεις του επενδυτή που μπορεί να κρίνει ότι είναι εις βάρος του δημόσιου συμφέροντος και τρίτον, εάν το ΤΑΙΠΕΔ θα έχει λόγο στο επικαιροποιημένο master plan και τις επενδύσεις που θα προβλέπονται σε αυτό.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς ευχαριστούμε, κύριε Γιόγιακα και, κυρίως, για την τήρηση του χρόνου.

Θα παρακαλέσω τους φορείς, στους οποίους απευθύνονται οι Εισηγητές και οι Βουλευτές να σημειώνουν επακριβώς τα ερωτήματα, ώστε στο τέλος να δώσουν συνολικές απαντήσεις, διότι όπως ερωτήθηκε ο κύριος Βεγίρης τώρα από τον κύριο Γιόγιακα, μπορεί να ερωτηθεί από τον κύριο Γιαννούλη κι από τους υπόλοιπους Εισηγητές κ.λπ..

Ο Εισηγητής του ΣΥΡΙΖΑ, ο κύριος Χρήστος Γιαννούλης, έχει τον λόγο.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Ευχαριστώ πολύ, κύριε Πρόεδρε. Η πρώτη ερώτηση απευθύνεται στον κύριο Χλωμούδη, γιατί μάλλον είναι ο μόνος που έχει αγγίξει τον πυρήνα αυτής της διαδικασίας που συζητάμε. Θέλω να τον ρωτήσω αν η αλλοίωση του θεσμικού πλαισίου που θεσμοθετήθηκε για τις υποπαραχωρήσεις και γίνεται τώρα χρήση από την παρούσα Κυβέρνηση, αγγίζει και τα όρια της παραβίασης του θεμιτού ανταγωνισμού, την ώρα που βλέπουμε ότι ιδιώτες αγοραστές του πακέτου μετοχών σε 2 Λιμάνια- Ηγουμενίτσα και Ηράκλειο-είναι απολύτως ταυτισμένες, είναι η ίδια η εταιρεία. Αν τίθεται και ζήτημα αθέμιτου ανταγωνισμού και, προφανώς, εναρμονισμένων πρακτικών.

Θέλω να ρωτήσω τους εκπροσώπους του ΤΑΙΠΕΔ, αλλά και τον υπεύθυνο του Οργανισμού Λιμένος της Ηγουμενίτσας, με ποιον τρόπο οι ίδιοι διαβάζοντας τη σύμβαση, την οποία ερχόμαστε να κυρώσουμε, αντιλαμβάνονται την παρουσία του Δημοσίου, του ελέγχου της τήρησης των κανόνων, της νομιμότητας και της διαφάνειας, όταν είναι γνωστό ότι και η Ρυθμιστική Αρχή Λιμένων, αλλά και η Δημόσια Αρχή Λιμένων η μεν μία καταργήθηκε, η άλλη υπολειτουργεί και όλα αυτά βρίσκονται έωλα σε αγαθές προθέσεις.

Στους ίδιους απευθύνομαι ρωτώντας, σε ποιο σημείο της σύμβασης που καλούμαστε σήμερα να κυρώσουμε, αποτυπώνεται η υποχρέωση με τεχνοκρατικά χαρακτηριστικά για το ύψος των απαιτούμενων επενδύσεων, που μέσα σε μία μέθεξη χαράς και οι εκπρόσωποι της τοπικής αυτοδιοίκησης μας παρουσίασαν αλλά και άλλοι, που ακριβώς αποτυπώνεται αυτό πέρα από την κατάθεση ενός master plan, που με βάση τους ρυθμούς αναθεώρησης αυτών των συμβάσεων από την αρχική πράξη του Οργανισμού Λιμένος Πειραιώς και Θεσσαλονίκης σε όλα αυτά τα χρόνια έχουν συμβεί αναθεωρήσεις, που όπως είπε και ο κύριος Χλωμούδης μας βάζουν σε πολλές σκέψεις για την ταχύτητα και την ποιότητα των αναθεωρήσεων.

Τέλος, θέλω να ρωτήσω τους δημάρχους, τους αγαπητούς δημάρχους, αλλά και τον επικεφαλής του Οργανισμού Λιμένος Ηγουμενίτσας, πώς νοείται ανάπτυξη του τρίτου λιμανιού της χώρας, όταν ο Πρωθυπουργός της Ελλάδας έχει αποκλείσει τη σιδηροδρομική σύνδεση της Ηγουμενίτσας με την υπόλοιπη χώρα, και αν αυτό συμβάλλει στην ανάπτυξη ενός λιμανιού την ίδια ώρα που στον Οργανισμό Λιμένος Θεσσαλονίκης, ακόμα η δημιουργία εμπορευματικού κέντρου, η διασύνδεση με την Εγνατία Οδό και διεθνείς οδούς και τη σιδηροδρομική σύνδεση, είναι πράγματα που βρίσκονται ακόμα στον αέρα. Ευχαριστώ πολύ κύριε πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής ) :** Ευχαριστούμε, και εμείς και Γιαννούλη. Τον λόγο, έχει ο κύριος Σταύρος Μιχαηλίδης από το «ΠΑΣΟΚ-ΚΙΝΗΜΑ ΑΛΛΑΓΗΣ.

**ΣΤΑΥΡΟΣ ΜΙΧΑΗΛΙΔΗΣ (Ειδικός Αγορητής της Κ.Ο «ΠΑΣΟΚ –ΚΙΝΗΜΑ ΑΛΛΑΓΗΣ»):** Ευχαριστώ, πολύ κύριε Πρόεδρε, για κάποια δευτερόλεπτα θα κάνω κάποια γενικά μόνο σχόλια. Αναφορικά με όσα πολύ σωστά ανέφεραν γενικότερης πολιτικής σημασίας ο κύριος Χλωμούδης, και βεβαίως και η κυρία Γουργούρη η δεύτερη αναφορικά με την ουσιαστική κατάργηση της ΔΑΛ και βεβαίως την αποψίλωση της Δημοτικής Αρχής Λιμένων.

Κύριε Πρόεδρε, ο κύριος Χλωμούδης έβαλε πραγματικά στη σωστή διάσταση την διαδικασία της μεταβίβασης του Λιμανιού της Ηγουμενίτσας, όπως μεταβιβάστηκε περισσότερο εστιάζοντας η κυβέρνηση στο θέμα το οικονομικό και το αναπτυξιακό, για το οποίο επιφυλασσόμαστε να κάνουμε σχόλια επ’ αυτού, γιατί δεν νομίζουμε ότι είναι τόσο επιτυχημένη αυτή η διαδικασία, αλλά κυρίως και για εθνικά και γεωστρατηγικά και γεωπολιτικά θέματα.

Τώρα, επί της ουσίας, αναφορικά με θα ήθελα να ρωτήσω και βεβαίως την πολιτική ηγεσία του Υπουργείου Ναυτιλίας, αλλά και τους κυρίους δημάρχους, όταν κουβεντιάζουμε κύριε Υπουργέ και σημειώνουμε ότι επιδίωξή μας, στόχος μας είναι με τη μεταβίβαση αυτή που δεν διαφωνούμε σαν φιλοσοφία σε πολλά σημεία, φτάνει να κρατηθεί όπως έχουμε πει επανειλημμένως και εμμέσως ως κόμμα, ως ΠΑΣΟΚ και τον δημόσιο έλεγχο αυτής της λιμενικής αρχής αυτού του λιμανιού, αν θέλετε.

Σημειώσαμε πολλές φορές στους στόχους ότι είναι η ανάπτυξη, η τοπική, η περιφερειακή, για το λιμάνι κλπ. Τους δήμους, την τοπική αυτοδιοίκηση- απευθύνομαι τώρα στους δημάρχους- τους ενδιαφέρει αυτό το πράγμα και αν τους ενδιαφέρει σε όλη αυτή την διαδικασία διαχείρισης, δεν πρέπει να έχουν λόγο και οι φορείς της τοπικής αυτοδιοίκησης, δηλαδή; Και λόγω της προηγούμενης ιδιότητας μου αλλά και στον προβληματισμό που εγείρεται σε αυτές τις διαδικασίες, στα Διοικητικά Συμβούλια μέχρι σήμερα των Α.Ε., του Λιμενικό Ταμείο κ.τ.λ., υπήρχε πάντα εκπρόσωπος της τοπικής αυτοδιοίκησης γιατί είναι ηλίου φαεινότερο ότι ό τι γίνεται στο λιμάνι, αφορά και ενδιαφέρει την τοπική αυτοδιοίκηση, την τοπική κοινωνία. Ένα είναι αυτό το κρατούμενο, έχει ζητηθεί και γιατί δεν έχει προβλεφθεί; Εντάξει ιδιωτικοί φορείς είναι θέλουν να εκμεταλλευτούν αυτούς τους οργανισμούς, αλλά, εν πάση περιπτώσει και η τοπική αυτοδιοίκηση δεν είναι ήσσονος σημασίας.

Το δεύτερο που θα ήθελα να πω και απευθύνομαι στον κύριο Πορφύρη, αν δεν κάνω λάθος είναι ο Διευθύνων Σύμβουλος του ΟΛΗΓ. Μας ανέφερε ότι φιλοδοξεί και πολύ γρήγορα ο Οργανισμός θα καταφέρει, τα φιλοξενούμενα πλοία να έχουν μηδέν εκπομπές.

Θέλω να του συστήσω με ότι γνωρίζω από τα θέματα της ναυτιλίας, ότι ένα πλοίο, αν με ακούει ο κύριος Καλούδης θα συμφωνήσει γιατί έκανε και ο κύριος Καλούδης μια σχετική αναφορά για την παροχή ενέργειας στα πλαγιοδετημένα ή ορμούντα πλοία στο λιμάνι, ότι η ενέργεια στις μηχανές μας είπε ο κύριος Πορφύρης, θα παρέχεται από τη στεριά.

Κύριε Πρόεδρε, κύριε Υπουργέ και αγαπητέ κύριε Πορφύρη, θέλω να λάβετε υπόψη σας ότι, οι ανάγκες ενέργειας ενός πλοίου ενδεχομένως να είναι όση η ενέργεια ενός τουριστικού πλοίου όση ενέργεια που απαιτείται για την Ηγουμενίτσα.

Άρα, λοιπόν εγώ θα εκπλαγώ αν σήμερα μπορεί να υποσχεθεί ο ΟΛΗΓ, ότι θα παρέχει ηλεκτρική ενέργεια. Κύριε Υπουργέ, τα γνωρίζετε πολύ καλά τα θέματα αυτά και νομίζω ότι έτσι εκπλήσσομαι που ακούω τέτοιες δηλώσεις. Άρα, λοιπόν εάν μπορούσε να μας πει πώς το φαντάζεται;

Το τελευταίο που θα ήθελα να πω είναι, για τα θέματα των εργαζομένων. Ακούσαμε την Ομοσπονδία, ακούσαμε και τον Εκπρόσωπο των Εργαζομένων στον ΟΛΗΓ, θα ήθελα να μου πει κάποιος, πως εξασφαλίζονται και οι θέσεις όσων είναι με σύμβαση ορισμένου χρόνου, ακούω ότι υπάρχουν εργαζόμενοι με το λεγόμενο μπλοκάκι, κλπ. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κύριος Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΥΜΟΥΝΙΣΤΙΚΟΥ** **ΚΟΜΜΑΤΟΣ ΕΛΛΑΔΑΣ»):** Ευχαριστώ πολύ κύριε Πρόεδρε. Καταρχάς, θεωρώ ότι η Επιτροπή, μας οφείλει μια εξήγηση στο Εργατικό Κέντρο της Θεσπρωτίας, για το γεγονός ότι, αν και αυτό προτάθηκε στην Επιτροπή, αν και κλήθηκε τελικά ακυρώθηκε η συμμετοχή του στη σημερινή.

Θέλαμε να γνωρίζουμε τον λόγο της ακύρωσης γιατί, θεωρούμε ότι η εργατική τάξη της Θεσπρωτίας, έχει και οφείλει να έχει και ασφαλώς και έχει λόγο.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):**Είναι τεχνικό το ζήτημα. Με αφήνετε να σας εξηγήσω; Δεν εκφωνήθηκε και εφόσον δεν εκφωνήθηκε κατά τη διάρκεια της πρώτης συνεδρίασης είναι, δύσκολο να κληθεί άλλωστε, όπως εσείς γνωρίζετε πολύ καλύτερα από μένα ότι οι Εκπρόσωποι των Εργαζομένων κάθε κλάδου και των δύο λιμένων, ήταν περισσότεροι από κάθε άλλο φορέα, κατηγορία φορέων στην Επιτροπή μας δηλαδή, έβλεπα ότι έχουμε εφτά εκπροσώπους εργαζομένων. Συνεχίστε σας ακούμε.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΥΜΜΟΥΝΙΣΤΙΚΟΥ** **ΚΟΜΜΑ ΕΛΛΑΔΑΣ»):** Αναφέρατε δύο επιχειρήματα ένα διαδικαστικό και ένα ουσιαστικό, θα μείνω στο διαδικαστικό. Νομίζω ότι είναι προσχηματική η δικαιολογία ότι δεν εκφωνήθηκε και άλλες φορές φορείς δεν εκφωνούνται και τελικά μπαίνουμε την τελευταία στιγμή, πολύ καλά κάνουν και μπαίνουν γιατί, νομίζω ότι ο σκοπός όλων μας εδώ είναι να ακούγονται τέλος πάντων όλες οι φωνές. Δεν είναι μια θετική εξέλιξη αυτή. Εν πάση περιπτώσει έγινε. Θέλουμε να το σημειώσουμε γιατί, οι άνθρωποι προετοιμάστηκαν για να τοποθετηθούν.

Τώρα, δεν έχω ερωτήσεις ιδιαίτερες, κύριε Πρόεδρε, για τους φορείς οι οποίοι συμμετείχαν στη σημερινή συνεδρίαση, αφού είτε με τον έναν είτε με τον άλλο τρόπο υποστηρίζουν τη διαδικασία εν γένει των ιδιωτικοποιήσεων, είτε με έναν ένθερμο και άμεσοτρόπο είτε και με έμμεσους τρόπους, διαφωνώντας ορισμένοι από αυτούς επί της διαδικασίας μιλώντας επί της ουσίας για άλλες μορφές ιδιωτικοποίησης. Δεν έχουμε καμία διάθεση ως κόμμα ως Κ.Κ.Ε, να αντιδικήσουμε με τους φορείς.

Η πολιτική αντιπαράθεση θα γίνει στην επόμενη συνεδρίαση που ακολουθεί, όπου θα μιλήσουμε βέβαια πολιτικά για το περιεχόμενο αυτών των τροποποιητικών συμβάσεων. Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κύριος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο Ελληνική Λύση):Κύριε Πρόεδρε, δεν θα μακρηγορήσω ούτε έχω να υποβάλω πολλά ερωτήματα. Ένα ερώτημα έχω να κάνω στους φορείς, οι οποίοι υπερασπίζονται αυτή την ιδιωτικοποίηση. Εμείς λόγω και της ιδεολογικής μας πλατφόρμας και πλεύσης, είναι καλό το επιχειρείν όχι όμως σε κομβικής σημασίας όπως είναι τα λιμάνια. Και μάλιστα, η Ηγουμενίτσα είναι ένα κομβικό σημείο γεωστρατηγικού ενδιαφέροντος, το οποίο ελέγχει το Ιόνιο και γενικότερα την Περιφέρεια Ηπείρου και της Δυτικής Ελλάδας και ο καθένας αντιλαμβάνεται την γεωστρατηγική του σημασία. Εμείς λοιπόν πιστεύουμε ότι αεροδρόμια, λιμάνια, Ενέργεια, είναι κομβικά σημεία εθνικού χαρακτήρα εθνικής ασφάλειας τα οποία ταυτοποιούν την ισχύ ενός κράτους και είναι εύκολο να λέμε ότι, δεν μπορεί να υπάρχει μια χρηστή διοίκηση ή τουλάχιστον το κράτος δεν είναι ικανό να διοικήσει και δίνουμε τα λιμάνια σε ιδιώτες.**

**Το ερώτημα όμως είναι ένα απέναντι σε όλους τους φορείς και κυρίως στην αυτοδιοίκηση, αν θέλετε και στο δήμαρχο, κατά πόσο η συγκεκριμένη ναπολιτάνικη εταιρεία η Grimaldi, η οποία στο παρελθόν, ναι μεν έχει ένα σύγχρονο στόλο μεγάλο κύκλο εργασιών παρακολουθώντας τους ισολογισμούς, όμως δεν έχει δείξει scripta manen,t καλά δείγματα γραφής στο παρελθόν διότι χτυπάει μονοπώλια μόνο για καιροσκοπικούς και κερδοσκοπικούς λόγους, με χαρακτηριστικό παράδειγμα αυτό του δρομολογίου Χανίων -Πειραιά που έβγαλε από μέσα το μονοπώλιο της ΑΝΕΚ-το είχα πει και στην πρώτη συνεδρίαση- είχε ένα υπερσύγχρονο ferry το «Κύδων» το οποίο όμως όταν είδε ότι τα εισιτήρια ενδεχομένως να μην αρκούν σε θετικό πρόσημο στο ενεργητικό της σε ότι αφορά τον κύκλο εργασιών, πήρε το καράβι και το πήγε σε άλλη γραμμή ανάμεσα σε Ηγουμενίτσα και Πρίντεζι.**

**Και το ερώτημα είναι κατά πόσο εμπιστεύονται την Grimaldi ναι μεν να τηρήσει τα συμφωνηθέντα, αν θα έχει όρους οι οποίοι υποσκάπτουν ή αν θέλετε υποβαθμίζουν την ποιότητα ζωής της ευρύτερης περιοχής με ένα μονοπώλιο που θα έχει στη διαχείριση του λιμανιού. Οι συνθήκες εργασίας των εργαζομένων, με απώτερο σκοπό το κέρδος, σε ότι αφορά την αξιοποίηση του ανθρώπινου δυναμικού και ανθρώπινων πόρων, και γενικότερα κατά πόσο αυτό το μονοπώλιο, μπορεί να οδηγήσει σε ένα prive ας μου επιτραπεί αυτή η λέξη δηλαδή σε ένα κλειστό τρόπο διαχείρισης, όπου θα αποτρέπει ανθρώπους και κατοίκους της ευρύτερης περιοχής να έχουν ποιότητα ζωής, αλλά ενδεχομένως, και σε έναν αθέμιτο ανταγωνισμό σε ό τι αφορά τους ανθρώπους οι οποίοι θα εργάζονται γύρω από το λιμάνι και θα εξυπηρετούνται γύρω από το λιμάνι.**

**Το ερώτημα λοιπόν εν κατακλείδι είναι, κατά πόσο εμπιστεύονται αυτή την εταιρεία η οποία θα κοιτάξει με σκοπό καθαρά το κέρδος και δεν θα έχει τώρα ας μην κρυβόμαστε ανθρωποκεντρικό χαρακτήρα ευαισθησίας. Αυτή είναι η ερώτηση κύριε Πρόεδρε.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Ευχαριστούμε πάρα πολύ τον κύριο Μπούμπα.**

**Τον λόγο τώρα έχει ο κύριος Βρεττός.**

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»). Ευχαριστώ κύριε Πρόεδρε, θα ήθελα να ρωτήσω συγκεκριμένα τον κύριο Χλωμούδη, αν υπάρχει συγκεκριμένη Έκθεση που έχει κατατεθεί σχετικά με την στρατηγική επιλογή της κυβέρνησης ολικής παραχώρησης των λιμένων, με το μοντέλο αυτό που αναπτύσσεται με μοναδικό τρόπο όπως ο ίδιος ανέφερε στα παγκόσμια δεδομένα. Και αν είναι σε γνώση του και μπορεί να μας απαντήσει, οι δυνατότητες εκ των πραγμάτων και εκ των συνθηκών και εκ του αποτελέσματος της συγκεκριμένης Σύμβασης που ζητάει η κυβέρνηση να επικυρωθεί, η δυνατότητα να έχουμε ιδιωτικά μονοπώλια στη θέση κρατικών, ανέρχονται σε αντιδιαστολή με τις νόρμες της Ευρωπαϊκής Ένωσης σχετικά με τους κανόνες λειτουργίας των μονοπωλίων είτε ιδιωτικών είτε δημοσίων. Κι αν συνάδει αυτή η διαγωνιστική διαδικασία, με τον έλεγχο πάλι που υπάρχει από την Ευρωπαϊκή Ένωση για το μη ευνοϊκό περιβάλλον δημιουργίας καρτέλ.**

**Επίσης, θα ήθελα να ρωτήσω τους εκπροσώπους του ΤΑΙΠΕΔ αν προβληματίστηκαν κατά τη σύνταξη των σχετικών διαγωνιστικών διαδικασιών, με την πιθανότητα ελέγχου των λιμένων από ιδιωτικά μονοπώλια, αν διασφαλίστηκε αυτό κατά τη διαδικασία της προετοιμασίας των σχετικών εγγράφων και διαδικασιών. Και αν αυτό συνάδει με τη δυνατότητα ανάπτυξης μετά την αγωνιστική διαδικασία και την επικύρωση αυτών των Συμβάσεων, στην ανάπτυξη και διασφάλιση της οικονομικής ευμάρειας του τόπου.**

Επίσης, θέλω να ρωτήσω, κάτι τελευταίο και τελειώνω, τους εκπροσώπους της τοπικής αυτοδιοίκησης, αν είναι ικανοποιημένοι που ένας χώρος αυτής της σημασίας είναι τελικά εντελώς απαλλαγμένος από την καταβολή δημοτικών τελών, αν αυτό θα επηρεάσει τη μελλοντική οικονομική ευστάθεια, λειτουργικότητα των δήμων και αν τελικά οι χρήσεις που εντός του λιμανιού θα αναπτυχθούν είναι σε βάρος των εργασιών επιχειρήσεων της τοπικής κοινωνίας, του δήμου εξωτερικά, και βεβαίως, μετά την παραχώρηση των αντίστοιχων χώρων προς το δήμο η αξιοποίησή τους, αν έχει τη δυνατότητα ο δήμος χωρίς να έχει έσοδα τα δημοτικά τέλη που χάνει εντός των λιμένων να μπορεί να τα συντηρήσει, να τα διατηρήσει και να είναι λειτουργικά ωφέλιμα για τους δημότες. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε κι εμείς, κύριε Βρεττέ. Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», η κυρία Αρετή Παπαϊωάννου. Ελάτε, κυρία Παπαϊωάννου. Διατυπώστε τα ερωτήματά σας.

**ΑΡΕΤΗ ΠΑΠΑΪΩΑΝΝΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Δεν ξέρω. Μόνο σε έναν φορέα μπορώ να ρωτήσω;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Όχι, όχι. Εντός των επόμενων τριών λεπτών μπορείτε να υποβάλετε τα ερωτήματά σας.

**ΑΡΕΤΗ ΠΑΠΑΪΩΑΝΝΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Δεν θα τα χρειαστώ. Ευχαριστώ. Ρωτώ κι εγώ σύντομα, τον κύριο Δήμαρχο Ηγουμενίτσας που είναι και παρών και τον καλωσορίζω, εάν συμφωνεί με τη ρήτρα με την οποία ο επενδυτής δεν οφείλει τέλη στο δήμο του και στους δημότες. Το ένα ερώτημα είναι αυτό.

Δεύτερον, θα ήθελα να πω ότι ακούσαμε, σήμερα, από την κυρία Καραγιάννη, Αντιδήμαρχο Πολιτισμού και Τουρισμού του Δήμου Θεσσαλονίκης να λέει μεταξύ άλλων, ότι οι εισαγόμενες προς ψήφιση τροποποιήσεις της σύμβασης παραχώρησης του λιμανιού της Θεσσαλονίκης, θα βοηθήσουν στην αξιοποίηση κτιρίων τα οποία μέχρι σήμερα λιμνάζουν. Επειδή εμείς πιστεύουμε ότι είναι ζωντανά και αν λιμνάζουν, σκοπίμως αφέθηκαν τα τελευταία χρόνια να λιμνάζουν για να εξυπηρετηθεί το γνωστό αφήγημα ότι θα ζωντανέψουν όλα όταν θα παραχωρηθούν σε επιχειρηματικούς ομίλους, λέμε ότι θα μπορούσε και θα έπρεπε να διατηρηθούν οι υπάρχοντες χώροι πολιτισμού και ποιοτικής αναψυχής και να δημιουργηθούν και άλλοι, όπως όταν ο Δήμος Θεσσαλονίκης πριν γίνει κυβέρνηση το 2019, το πρώτον η Νέα Δημοκρατία με τη σημερινή της ηγεσία, προχώρησε σε παραχώρηση χώρου στο κτίριο της πρώην Ναυτικής Διοίκησης, στον ιστορικό και γνωστό σε όλους εμάς τους Θεσσαλονικείς ως Προβλήτα Α, όπου και έγινε το εξαιρετικό Μουσείο Φυσικής Ιστορίας του Αριστοτελείου Πανεπιστημίου Θεσσαλονίκης.

Ερωτώ λοιπόν, την κυρία εκπρόσωπο του Δημάρχου Θεσσαλονίκης και θα ήθελα να μου πει. Συμφωνεί ο Δήμος Θεσσαλονίκης με την αλλοίωση των καθορισμένων χρήσεων του κτιρίου στην Πύλη 4 και τη μετατροπή τους από χώρους αποκλειστικά πολιτισμού σε εμπορικά κέντρα και γενικώς χώρους για εμπορικές δραστηριότητες;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε πολύ, την κυρία Παπαϊωάννου. Θα κλείσουμε τον κύκλο των ερωτημάτων με τον βουλευτή του ΣΥΡΙΖΑ, τον κύριο Αυλωνίτη, ο οποίος έχει ζητήσει να υποβάλει κάποιο ερώτημα και αμέσως μετά θα ζητήσουμε τις απαντήσεις από τους φορείς.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Όχι. Μπορείτε, κυρία Κεφαλά, να ρωτήσετε κι εσείς, όπως και ο κύριος Μπιάγκης. Σύντομα διατυπώστε, λοιπόν, τα ερωτήματά σας για να δώσουμε τον λόγο στους φορείς να απαντήσουν. Τον λόγο έχει ο κύριος Αυλωνίτης.

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, πολύ γρήγορα. Μια διαπίστωση, αφού υπενθυμίσω ότι είμαι βουλευτής Κέρκυρας. Τα Λιμάνια της Κέρκυρας και της Ηγουμενίτσας, είναι σιαμαία αδέρφια και παρά ταύτα δεν είδα κανέναν- από λάθος όλων μας προφανώς- εκπρόσωπο της Κέρκυρας, να πει την άποψή του τη στιγμή κατά την οποία το τμήμα του λιμανιού στο οποίο προσαράζουν τα πλοία μας και μας συνδέουν με την απέναντι ακτή είναι και αυτά προς ολική παραχώρηση προς τον Όμιλο Grimaldi. Αυτό είναι το ένα που ήθελα να το κάνω ως διαπίστωση.

Πάμε στα ερωτήματα. Ρωτώ τους Δημάρχους οι οποίοι πολύ ευχαριστημένοι σκόρπισαν ευχαριστίες προς την κυβέρνηση. Ήθελα να ρωτήσω, αλήθεια, εάν δεν υπήρχαν οι μνημονιακές μας δεσμεύσεις για την πώληση περιουσίας για την εξυπηρέτηση του χρέους μας, θα χαίρονταν το ίδιο; Θα ήθελαν εντός συνόλου, τα Λιμάνια της Ηγουμενίτσας, της Θεσπρωτίας να μεταβιβαστούν στο σύνολό τους με αυτό τον τρόπο;

Σε κάθε περίπτωση δεν βρήκαν κάτι αρνητικό; Κάτι άλλο προς τους ίδιους, πληροφορήθηκαν τη διαδικασία της πώλησης; Την ξέρουν; Τι διάβασαν; Η ερώτηση μου τώρα προς τον Πρόεδρο του Οργανισμού Λιμένα τον κύριο Πορφύρη, ο οποίος μέχρι πρότινος, μέχρι και τώρα, διαχειρίζεται όλα τα ζητήματα του λιμανιού. Μπορεί να μας πει τι ακριβώς θα γίνει με τα 11 εκατομμύρια αποθεματικό που θα βρει ο Όμιλος Grimaldi, όταν θα αναλάβει τη διοίκηση και τη διαχείριση του λιμανιού; Τα 84 εκατομμύρια που επιτεύχθηκαν ως τίμημα είναι ανάλογα με την μισθωτική αξία του λιμανιού, εάν συγκρίνουμε ότι το ίδιο τίμημα ήταν και για το Ηράκλειο; Αν το έχει κοιτάξει αυτό; Παρόμοια ερώτηση απευθυνόμενος προς τους νομικούς. Οι νομικοί πώς βλέπουν το τίμημα σε σχέση με αυτό που ανάφερα προηγουμένως και σε σχέση με το αποθεματικό που θα βρει η επενδύτρια εταιρεία; Θα ήθελα να ρωτήσω πάλι τους νομικούς συμβούλους, τι αφορά το 67% και γιατί θεωρούν ως υποχρέωσή τους να πουν ότι δεν έχει να κάνει με εμπράγματες μεταβιβάσεις; Μα η ίδια η μεταβίβαση μετοχών, είναι και αυτό μια εμπράγματη δικαιοπραξία. Θέλω να μας πουν ακριβώς τι εννοούν με αυτήν την φράση;

Μια ερώτηση συγκεκριμένη και νομική. Μπορούμε να πάρουμε στα χέρια μας μέχρι αύριο τη σύμβαση παραχώρησης; Να δούμε τι ακριβώς έχει γίνει εκεί, ποιοι είναι οι όροι της, να την πάρουμε, γιατί ο κύριος Γιαννούλης ο Εισηγητής μας, την ζήτησε και ακόμα δεν την έχουμε στα χέρια μας και καλούμαστε να ψηφίσουμε αύριο στην Ολομέλεια. Μια άλλη ερώτηση στους νομικούς που θα ήθελα να μου απαντήσουν. Έχει ζητηθεί από τη διοίκηση του ΤΑΙΠΕΔ προς τους νομικούς συμβούλους να κοιτάξουν το ζήτημα της παραχώρησης του Λιμανιού της Κέρκυρας; Ναι ή όχι; Μόνο αυτό θέλω να μου πουν. Εάν ως νομικοί, θα ήθελα να μου πουν τη νομική τους απάντηση, αν διαβλέπουν μονοπωλιακές καταστάσεις από τον όμιλο Γκριμάλντι, ο οποίος έχει πάρει και το Λιμάνι του Ηρακλείου, οι οποίες μπορεί να διαμορφωθούν και στο Λιμάνι της Ηγουμενίτσας.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε.

Τον λόγο έχει η κυρία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ κύριε Πρόεδρε. Θα ήθελα να απευθύνω το ερώτημα μου στον κύριο Πορφύρη. Με χαρά άκουσα ότι ασχολήθηκε πάρα πολύ με το περιβάλλον, βέβαια με κάποια υπερβολή όπως επισήμανε και ο αγαπητός συνάδελφος. Νομίζω ότι όλα αυτά, τα περισσότερα μάλλον από αυτά, είναι δύσκολο να εφαρμοστούν. Θα ήθελα να ρωτήσω, με ποιο τρόπο ο πράσινος λιμένας συμβάλλει στην προστασία του περιβάλλοντος; Νομίζω ότι είναι λίγο μεγαλοστομία όλο αυτό. Το περιβάλλον προσέχει τον εαυτό του από μόνο του, εμείς μάλλον επεμβαίνουμε αρνητικά συνήθως. Αν θα υπάρχει διαβούλευση σε περίπτωση περιβαλλοντικών επιπτώσεων βάσει της Διεθνούς Σύμβασης του Άαρχους και των Ευρωπαϊκών Οδηγιών; Σημαντικό στο πλαίσιο αυτό η πρόσβαση του κοινού και ενδιαφερόμενων μερών για τη λήψη της όποιας συναφούς αποφάσεως που έχουν επίπτωση στο περιβάλλον. Αυτό το κριτήριο αποτελεί πυλώνα της σύμβασης δημοκρατίας και του ευρωπαϊκού κεκτημένου σε αντίστοιχες περιπτώσεις. Αν υπάρχει στρατηγική μελέτης περιβαλλοντικών επιπτώσεων;

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε.

Τον λόγο έχει ο κύριος Μπιάγκης.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ κύριε Πρόεδρε. Θα ήθελα να ξεκινήσω από τον παρόντα Δήμαρχο Ηγουμενίτσας κάνοντας την απλή ερώτηση, κύριε δήμαρχε αν έχετε την καλοσύνη. Γνωρίζουμε όλοι ότι τα τελευταία χρόνια έγιναν πολύ μεγάλες επενδύσεις στο Λιμάνι της Ηγουμενίτσας, δίνοντας μια διαφορετική τελείως διάσταση και έκταση της αυριανής μέρας και της αξιοποίησης του συγκεκριμένου λιμένα. Με δεδομένο ότι εσείς σαν τοπική κοινωνία είχατε μία τεράστια επιτυχία, δηλαδή έμμεσα πάντρεψε η κυβέρνηση την παραχώρηση της παράκτιας ζώνης στον δήμο σας με την παραχώρηση παράλληλα του λιμένα, μήπως αυτό ήταν ένα παιχνίδι εναντίον της τοπικής κοινωνίας;

Γιατί να συνυπάρξουν αυτά τα δύο και να μην μπούμε στη διαδικασία της πραγματικά ουσιαστικής και δίκαιης διεκδίκησης των τελευταίων ετών για την να έρθει η παράκτια ζώνη στην ιδιοκτησία της τοπικής κοινωνίας, με την παραχώρηση του Λιμανιού της Ηγουμενίτσας; Το ένα στοιχείο είναι αυτό.

Το δεύτερο ερώτημα που θα ήθελα να κάνω είναι πώς βλέπετε εσείς την επόμενη μέρα να παρεμβαίνετε στην αξιοποίηση–στην ανάπτυξη–στις στρατηγικές της συγκεκριμένης πύλης της περιοχής σας, μιας πύλης εισόδου, μιας πύλης ανάπτυξης. Πώς βλέπετε εσείς να βοηθάει το όποιο σχέδιο της τοπικής κοινωνίας για καλύτερες μέρες, με δεδομένο ότι πλέον δεν μιλάμε για παραχωρήσεις χρήσεων, αλλά μιλάμε για την παραχώρηση του πλειοψηφικού πακέτου, προσέξτε, μιας ανώνυμης εταιρείας.

Θα μου επιτρέψετε, παράλληλα, να απευθυνθώ στον κύριο Υπουργό.

Κύριε Υπουργέ, με δεδομένο ότι αύριο το συγκεκριμένο νομοσχέδιο θα συζητηθεί στην Ολομέλεια και ο καθένας από εμάς θα τοποθετηθεί έτσι ώστε να καταγραφεί η άποψή του, θα σας παρακαλούσα για άλλη μια φορά, εάν έχετε την καλοσύνη, να μου απαντήσετε, γιατί σε χθεσινές ερωτήσεις ουσιαστικά αφήσατε να εννοηθεί ότι οι μνημονιακές υποθέσεις της πατρίδας μας μέσω του ΤΑΙΠΕΔ-του Υπερταμείου, είναι κάτι που αναγκάζουν το Υπουργείο να μπει σ’ αυτές τις διαδικασίες, δηλαδή της εκποίησης με αυτό τον τρόπο, τη συνύπαρξη ιδιωτικού και δημόσιου κεφαλαίου, του πλειοψηφικού πακέτου δηλαδή, είναι κάτι το οποίο είναι «υποχρεωτικό». Θα ήθελα σας παρακαλώ να μας πείτε που προβλέπεται κάτι τέτοιο, να μας ανοίξετε τα μάτια, γιατί εμείς δεν το γνωρίζουμε αφενός και, αφετέρου, εάν έχετε την καλοσύνη, κάτι τέτοιο ισχύει πώς εξαιρέθηκε το Λιμάνι της Αλεξανδρούπολης, ένα λιμάνι για το οποίο μπήκαμε σε όλη τη διαδικασία, βρήκαμε τον άνθρωπο ο οποίος πραγματικά θα το αξιοποιούσε και την τελευταία στιγμή, ουσιαστικά βλέποντας την κρισιμότητα της συγκεκριμένης υποδομής, ακυρώσαμε στην πράξη όλη τη φιλοσοφία σας, μια φιλοσοφία η οποία δεν στέκεται ούτε καν σε νομοσχέδιο που πέρασε πριν δύο χρόνια ο προκάτοχός σας, και το οποίο θεωρούσε αναγκαία για τη διαδικασία παραχωρήσεων των λιμανιών της πατρίδας μας, την άσκηση ουσιαστικά ή την χάραξη ενός εθνικού λιμενικού σχεδίου για την πατρίδα. Δεν έχουν περάσει καν οι αποφάσεις για να δημιουργήσουμε εθνικό λιμενικό σχέδιο και μπήκαμε στη διαδικασία να εκποιούμε πλειοψηφικά πακέτα από τα λιμάνια, από τις πύλες εισόδου της πατρίδας μας. Θα σας παρακαλούσα πολύ, λοιπόν, γιατί είναι κάτι το οποίο θα απασχολήσει και την αυριανή συνέλευση της Ολομέλειας, να μας πείτε από πού προκύπτει ο τρόπος με τον οποίο η κυβέρνησή σας και η προηγούμενη, βέβαια, του ΣΥ.ΡΙ.ΖΑ., για να μην κρυβόμαστε πίσω από το δάχτυλό μας, είχε επιλέξει να εκποιήσει πλειοψηφικό πακέτο και όχι χρήσης του λιμένα.

Ευχαριστώ πολύ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Εμείς ευχαριστούμε, κύριε Μπιάγκη.

Νομίζω ότι έχει τεθεί ένας κύκλος ενδιαφερόντων ερωτημάτων προκειμένου να απαντήσουν οι φορείς. Για την προετοιμασία των φορέων και επειδή θα τηρηθεί ο κανόνας της τρίλεπτης απάντησης, να ανακοινώσω εκ των προτέρων ότι θα απαντήσει πρώτα ο Καθηγητής του Πανεπιστημίου Πειραιά, κύριος Χλωμούδης, μετά θα απαντήσουν οι Διευθύνοντες Σύμβουλοι των Οργανισμών Λιμένος Ηγουμενίτσας και Θεσσαλονίκης, οι κύριοι Πορφύρης και Λιάγκος. Αμέσως μετά οι νομικοί σύμβουλοι του ΤΑΙΠΕΔ ο κύριος Βεγίρης αρμόδιος για θέματα Ηγουμενίτσας και ο κύριος Παπαχρήστου αρμόδιος για θέματα Θεσσαλονίκης. Και στο τέλος, θα δώσω τον λόγο στους αγαπητούς εκπροσώπους της αυτοδιοίκησης, δηλαδή στον Δήμαρχο Ηγουμενίτσας, στην Αντιδήμαρχο Θεσσαλονίκης και στον Δήμαρχο Φιλιατών. Αυτοί είναι οι εκπρόσωποι φορέων για τους οποίους έχουν τεθεί τα ερωτήματα. Ελπίζω ότι έχουν κρατήσει σημειώσεις και θα δώσουν τις απαντήσεις στον πρέποντα χρόνο και με σαφή τρόπο.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας)**: Κύριε Πρόεδρε, επί της διαδικασίας μία προσθήκη. Από χθες αλλά και σήμερα επαναδιατυπώθηκε προς τους υπευθύνους του ΤΑΙΠΕΔ εάν υπάρχει αλληλογραφία ή οτιδήποτε σε γνωμάτευση ή εισήγηση σε σχέση με την Επιτροπή Ανταγωνισμού και την Ευρωπαϊκή Επιτροπή Ανταγωνισμού.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Σας ευχαριστώ πάρα πολύ, κύριε Γιαννούλη. Ας τους ακούσουμε.

Τον λόγο έχει ο κύριος Χλωμούδης, Καθηγητής του Πανεπιστημίου Πειραιώς, για δύο, νομίζω, ερωτήματα που τέθηκαν για εκείνον.

**ΚΩΝΣΤΑΝΤΙΝΟΣ ΧΛΩΜΟΥΔΗΣ (Καθηγητής Τμήματος Ναυτιλιακών Σπουδών του Πανεπιστημίου Πειραιά):** Η πρώτη ερώτηση του κυρίου Γιαννούλη, αναφέρεται στην αλλοίωση του θεσμικού πλαισίου του ανταγωνισμού. Σε αντίθεση με αυτό που αναφέρθηκε από κάποιον εκ των φορέων, ότι επιτέλους βλέπαμε τους πολλαπλούς παρόχους εντός των λιμενικών περιοχών, αυτό δεν ισχύει. Το landlord μοντέλο έχει τον {…..} ανταγωνισμό. Το μοντέλο του master conscription που επιλέξαμε στη χώρα μας, καθιστά το κρατικό μονοπώλιο ιδιωτικό μονοπώλιο. Προσωπικά, αν έχει κάποια αξία η δική μου γνώμη, είμαι απολύτως πεπεισμένος, ότι κάποια στιγμή, σύντομα ή όχι θα το δούμε, εξαρτάται και από τις ευαισθησίες των οργάνων, αλλά και τις παρεμβάσεις, θα υπάρξει επί αυτής της ελληνικής εξαιρέσεως ευρωπαϊκά, παρέμβαση ευρωπαϊκών οργάνων, για εναρμόνιση των ελληνικών λιμανιών αυτής της κατηγορίας με τους κανόνες και τις υποδομές κρίσιμης σημασίας. Δυστυχώς, όμως, όπως πάντα σε πολλές περιπτώσεις συμβαίνει αυτό το πράγμα, θα είναι εκ των υστέρων και αφού έχουν ξοδευτεί και χαθεί πόροι και οικονομικής ωφέλειας στη χώρα, νομίζω ότι είναι δύσκολο.

Πάμε στο δεύτερο ερώτημα, κατά τη δική μου γνώμη, σαφέστατα υπονομεύετε το φιλελεύθερο μοντέλο της οικονομίας με αυτές τις επιλογές, διότι δημιουργούμε ως αθέμιτο ανταγωνισμό ή καθόλου ανταγωνισμό. Το δεύτερο στοιχείο, αν υπάρχουν μελέτες, αν αυτές οι {………} παραχωρήσεις τελικά είναι το βέλτιστο, το καλό μοντέλο, είναι μια καλή πρακτική. Νομίζω ότι είναι δύσκολο να αντιληφθούμε αν κάποιος αξιολογεί το λιμάνι με βάση τη ποσότητα φορτοεκφόρτωσης ή αποεπιβιβαζόμενων επιβατών, και με άλλους μικροοικονομικούς δείκτες, όχι μακροοικονομικούς, αγνοεί τη σημασία των λιμανιών για την οικοδόμηση και την ενίσχυση της αλυσίδας εφοδιασμού στο νέο ενεργειακό πλέον τοπίο, χωρίς να{ …….} τις οικονομικές εξωτερικότητες και την ευρύτερη τοπική ή περιφερειακή εθνική αλλά και ευρωπαϊκή οικονομία.

Ο ρόλος που παίζουν τα περισσότερα λιμάνια της χώρας μας για την οικονομική και στρατηγική απεξάρτηση, όχι μόνο της Ελλάδας, αλλά και της Ευρώπης, στην ανάπτυξη αυτής της αλυσίδας εφοδιασμού και αξίας νέων ενεργειών όπως ονομάζεται, είναι τεράστιες και δεν μπορεί να μετρηθεί με όρους Real Estate. Επιμένω, ότι είναι ώρα να διερευνηθεί η ωφέλεια των χρηστών του Λιμανιού Πειραιώς, έχουμε στοιχεία, διαθέτουμε στοιχεία, για να μην λέμε γενικά ότι υπάρχει ωφέλεια, να μετρηθεί με συγκεκριμένες παραμέτρους και του Πειραιά και της Θεσσαλονίκης και από δω και πέρα θα καταγράφουμε και της Θεσσαλονίκης. Ιδιαιτέρως, να δούμε, ωφελήθηκαν οι ιδιοκτήτες μεταφερόμενων φορτίων, ωφελήθηκαν οι πλοιοκτήτες, έχουν βγει κερδισμένοι και πόσο; Συγκριτικά πάντοτε βεβαίως όχι μόνο με το παρελθόν των ίδιων των λιμανιών, αλλά και με τα αντίστοιχα ανταγωνιστικά ευρωπαϊκά Λιμάνια.

Η επίδραση, στην ευρύτερη τοπική ανάπτυξη και οικονομία, κατά προσέγγιση, ποια είναι; Λένε ότι έχουν οφέλη ποια είναι; Ας καταγράψουμε τις επιδράσεις, τις εξωτερικότητες δηλαδή, σε αυτά ταExternalities, από τη λειτουργία αυτά τα χρόνια στη τοπική περιφερειακή, αλλά και τα θετικά και τα αρνητικά που έχουμε, δεν είναι μόνο αρνητικά και ας αποτιμήσουν την επιλογή. Είναι ώρα να αξιολογήσουμε τις επιλογές του ΤΑΙΠΕΔ, επιμένω, του ΤΑΙΠΕΔ, όχι των μνημονίων. Ο τρόπος συμμετοχής του ιδιωτικού τομέα, ήταν επιλογή του ΤΑΙΠΕΔ που αποδέχτηκαν οι κυβερνήσεις, δεν ήταν επιβολή των μνημονίων, τα οποία όριζαν την ανάγκη και την ορθολογική προσέγγιση για συμμετοχή του ιδιωτικού τομέα στο χώρο της βιομηχανίας. Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής**): Τον λόγο έχει ο κύριος Πορφύρης.

**ΑΘΑΝΑΣΙΟΣ ΠΟΡΦΥΡΗΣ (Διευθύνων Σύμβουλος του Οργανισμού Λιμένος Ηγουμενίτσας Α.Ε. (ΟΛΗΓ Α.Ε.)):** Αυτή τη στιγμή, οι υποχρεώσεις της σύμβασης όπως ισχύει από το 2018, υπάρχει ανεξάρτητος μηχανικός ο οποίος {…}το 83% της σύμβασης παραμένει στο ελληνικό δημόσιο και το ΤΑΙΠΕΔ. Θα υπάρχει ένας έλεγχος. Ο Οργανισμός ΛιμέναΗγουμενίτσας, όταν του ζητηθεί, όποτε του ζητηθεί, στέλνει διευκρινίσεις και ελέγχεται και από τους δυο αυτούς ανεξάρτητους οργανισμούς.

Σχετικά με το ΤΡΈΝΟ. Ο Οργανισμός ΛιμέναΗγουμενίτσας, αυτή τη στιγμή, δεν έχει σιδηροδρομική σύνδεση. Εξεταζόταν μια σιδηροδρομική σύνδεση η οποία μπορούσε να έρθει από την Καλαμπάκα, αλλά αυτό είχε ένα κόστος το οποίο ήταν αρκετά μεγάλο, διότι πρέπει να γίνει διάτρηση της Πίνδου, οπότε πρέπει να τρυπήσει η οροσειρά της Πίνδου και αυτό είναι αρκετά κοστοβόρο.

Το ευχάριστο είναι ότι στο τελευταίο συνέδριο στη Ρώμη που συμμετείχαμε ως Οργανισμός Λιμένα, μιλήσαμε με Έλληνες και εξετάζουμε τα ενδεχόμενα σενάρια να υπάρχει στρατηγική για την Αδριατική και το Ιόνιο και κάνουμε σενάρια για το επόμενο masterplan όλων των λιμένων και σιδηρόδρομων. Εξετάζονται δύο ενδεχόμενα. Το πρώτο είναι σιδηροδρομική σύνδεση από τη Φλώρινα στο Αμύνταιο μέσω Καστοριάς. Οπότε θα έχουμε τις προτάσεις και τις εξουσιοδοτήσεις και θα μπορεί να συζητηθεί στην Ευρωπαϊκή Ένωση ποια είναι η βέλτιστη λύση, δεδομένου ότι υπάρχει σιδηροδρομική σύνδεση με το Λιμάνι της Ηγουμενίτσας. Αυτήν τη στιγμή, όλα τα φορτία εξυπηρετούνται μέσω φορτηγών οχημάτων. Επίσης στο Λιμάνι της Ηγουμενίτσας δεν υπάρχουν κοντέινερ. Είναι ένα λιμάνι καθαρά επιβατικό και μέσω των πυλών.

Όσο αφορά την ερώτηση για το short power με το πρόγραμμα ALFION. Από το 2019 ο Οργανισμός Λιμένα, έχει τα πιστοποιητικά ISO 9001 και 14001, και το πιο αυστηρό από το Ευρωπαϊκό Οργανισμό Θαλασσίων Λιμένων. Εγκρίθηκε το πρόγραμμα ALFION. Έχουν εγκριθεί όλες οι μελέτες, ώστε να τοποθετηθούν τρεις θέσεις ηλεκτροδότησης στην Προβλήτα 7-8, 2,5 MW στην Προβλήτα 16 και στην Προβλήτα 12. Αυτό το έργο έχει εγκριθεί από την Ευρωπαϊκή Ένωση και είναι προς υλοποίηση από τον επενδυτή, σε συνεργασία με τη ΔΕΔΔΗΕ, όπου έχει γίνει και μια τεράστια συζήτηση και με τη ΡΑΕ και τον ΑΔΜΗΕ. Άρα, θα γίνει και αναβάθμιση του δικτύου της ΔΕΔΔΗΕ, για να μπορεί να παρέχει την ενέργεια στο Λιμάνι της Ηγουμενίτσας που απαιτείται, περίπου στα 8 MW σε πρώτη φάση.

Όπως ανέφερα, μέσα στο πρόγραμμα αυτό, εκτός από τις κατασκευή ηλεκτροδότησης υπάρχει και η μελέτη για την κατασκευή μιας νέας θέσης ηλεκτροδότησης κρουαζιερόπλοιου στα 12,5 MW. Σε όλες αυτές τις συζητήσεις, βάλαμε μέσα και στο πρόγραμμα τη ΔΕΔΔΗΕ, για να μπορέσει να γίνει αναβάθμιση του δικτύου. Η φιλοσοφία μας είναι στο μέλλον του Οργανισμού ο επενδυτής να επενδύσει σε φωτοβολταϊκά και την «πράσινη» ενέργεια. Αυτό που θα ήθελα να αναφέρω είναι ότι ήδη ο Όμιλος Grimaldi έχει φέρνει ένα από τα «πράσινα» πλοία του, 5ης γενιάς, το οποίο δεν χρησιμοποίει καθόλου τις ηλεκτρογεννήτριες κινήσεως για να παράγει ενέργεια για την ικανοποίηση των αναγκών του πλοίου, αλλά έχει μπαταρίες που φορτίζουν εν κινήσει και μέσα στο λιμάνι χρησιμοποιεί τις μπαταρίες.

Κλείνοντας, για να απαντήσω και στην κυρία Κεφαλά, αυτήν τη στιγμή ο Οργανισμός Λιμένα έχει τη μελέτη περιβαλλοντικών επιπτώσεων εγκεκριμένη μέχρι το 2026. Όλες αυτές οι μελέτες θεωρούνται ήπιες, οπότε δεν χρειάζεται να γίνει κάποια διαβούλευση σχετικά με την έγκριση των περιβαλλοντικών όρων. Όμως, μέσα στη σύμβαση παραχώρησης αναφέρεται ότι ο νέος επενδυτής θα πρέπει να υποβάλλει νέο masterplan εντός εννιά μηνών. Οπότε προηγείται η έγκριση των περιβαλλοντικών επιπτώσεων στο σύνολό τους και στη συνέχεια γίνεται η έγκριση του masterplan για όλα τα έργα που θα γίνουν στο λιμάνι.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας)**: Κύριε Πρόεδρε, με συγχωρείτε αλλά έχει νόημα να δίνονται απαντήσεις στις ερωτήσεις που τέθηκαν. Ας πούμε, για τα 10 εκατομμύρια του αποθεματικού, κάποιος πρέπει να το ελέγξει αυτό.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Κύριε Γιαννούλη, καταλαβαίνετε ότι αυτή η διαδικασία που ζητάτε θα ήταν αέναη διαδικασία, χωρίς τέλος. Οι φορείς, οι Βουλευτές και οι Εισηγητές κρίνονται για τις τοποθετήσεις και τα ερωτήματα που υποβάλλουν και οι φορείς κρίνονται για τις απαντήσεις που δίνουν. Δίνω όλη την ευχέρεια χρόνου και σε εσάς να υποβάλετε τις ερωτήσεις και στους φορείς να δώσουν τις απαντήσεις, χωρίς να μπορώ να λογοκρίνω τις απαντήσεις των φορέων.

Ήδη ο διάλογός μας ακούστηκε και είναι και μια έμμεση σύσταση προς τους φορείς

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Πλειοψηφίας):** Αγνοούνται περίπου 10 εκατομμύρια, είναι στον αέρα, με βάση τη μη απάντηση του επικεφαλή του ΟΛΗΓ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Μη δημιουργείτε εντυπώσεις, κύριε Γιαννούλη. Αν θέλει να επανέλθει ο κύριος Πορφύρης, θα του δώσουμε τον λόγο.

Ο κύριος Λιάγκος, έχει τον λόγο.

**ΑΘΑΝΑΣΙΟΣ ΛΙΑΓΚΟΣ (Πρόεδρος ΔΣ της Ένωσης Λιμένων Ελλάδας (ΕΛΙΜΕ) και Εκτελεστικός Πρόεδρος και Διευθύνων Σύμβουλος του Οργανισμού Λιμένος Θεσσαλονίκης (ΟΛΘ)):** Ευχαριστώ, κύριε Πρόεδρε. Θα ξεκινήσω με το σχόλιο που έκανε ο εκπρόσωπος της κρουαζιέρας. Όντως, τα λιμάνια θα πρέπει να εκσυγχρονίζονται και να είναι proactive και όχι reactive, όσον αφορά την αύξηση των εργασιών.

Με χαρά, λοιπόν, σας ανακοινώνω σήμερα ότι η κρουαζιέρα στη Θεσσαλονίκη έχει αναπτυχθεί τόσο πολύ, που στις 8 Σεπτεμβρίου, την Παρασκευή που μας έρχεται, εγκαινιάζουμε και το νέο σταθμό κρουαζιέρας.

Επομένως, η αξιοποίηση του Λιμένος Θεσσαλονίκης είναι προς τη σωστή κατεύθυνση, με ποια έννοια το λέω αυτό και ισχύει για όλες τις ιδιωτικοποιήσεις, το ζητούμενο είναι η παροχή ποιοτικών υπηρεσιών. Η παροχή ποιοτικών υπηρεσιών αντανακλάται από την αύξηση του όγκου των συναλλαγών που έχει το λιμάνι σε όλα τα επίπεδα, είτε λέγονται ποτάμια είτε λέγεται κρουαζιέρα είτε λέγεται ακτοπλοΐα.

Για να πάμε στην ακτοπλοΐα, με τη στήριξη του Υπουργείου Ναυτιλίας, του κυρίου Γενικού Γραμματέα και του κυρίου Υπουργού, πλέον, η Θεσσαλονίκη συνδέεται με τις Σποράδες, συνδέεται με το βορειοανατολικό Αιγαίο.

Ένα άλλο θέμα, λέμε για τις ιδιωτικοποιήσεις. Θα το πω και αυτό. Το Λιμάνι Θεσσαλονίκης, το ξέρετε ότι, αυτή τη στιγμή, έχει τερματικούς σταθμούς σε όλα τα βαλκάνια;

Έχουμε στη Σόφια, έχουμε στη Σερβία. Στις 6 Σεπτεμβρίου, γίνονται μάλιστα τα εγκαίνια της διασύνδεσης του Intermodal με την Βόρεια Μακεδονία.

Επομένως, κατά την άποψή μου, γενικά σαν τοποθέτηση όσον αφορά τις ιδιωτικοποιήσεις και βεβαίως έχει σχέση και με την Ηγουμενίτσα, προσωπικά πιστεύω ότι θα έχει μόνο θετικά οφέλη.

Όσον αφορά το θέμα των μετατάξεων, που τοποθετήθηκαν οι φορείς των υπαλλήλων μας, να σας δώσω ένα παράδειγμα, στον Οργανισμό Λιμένος Θεσσαλονίκης είχαμε στην αρχή 83 αιτήσεις για μετατάξεις και τελικά έγιναν μόνο 13.

Αυτό σημαίνει ότι το περιβάλλον το εργασιακό πλέον στα καινούργια λιμάνια, τα οποία αξιοποιούνται, υπάρχουν οι σταθερές θέσεις εργασίας και οι εργαζόμενοι μας αισθάνονται ασφάλεια.

Όσον αφορά το θέμα του Προβλήτα A, νομίζω τα είπαμε όλοι.

Υπάρχει λόγος να μην ανοίξει ένας βρεφονηπιακός σταθμός και να μην εξυπηρετεί την τοπική κοινωνία;

Υπάρχει κάποιος λόγος που να μην δίνεται στο Διεθνές Φεστιβάλ Κινηματογράφου, που κάθε χρόνο έρχονται απ’ όλα τα μέρη της γης, να υπάρχει ένα κυλικείο μέσα, να εκμεταλλεύονται, να δίνουν ένα καφέ, ένα νερό;

Είναι πράγματα αυτονόητα για το 2023 και ειδικότερα στον Προβλήτα A, όπου θεωρείται ένας προβλήτας πολιτισμού. Ο Προβλήτας A, για να σας δώσω να καταλάβετε, δεν είναι κλειστός, είναι ανοιχτός σε όλους τους πολίτες της Θεσσαλονίκης, σε όλο τον κόσμο, όπου έρχεται να κάνει τη βόλτα του, να πιει ένα καφέ ή να πάει σε ένα μουσείο. Είναι κάτι το οποίο έχει φέρει, μάλιστα, το λιμάνι μαζί με την πόλη πάρα πολύ κοντά.

Μια και λέμε για το λιμάνι και την πόλη, ένα τελευταίο στοιχείο. Κάθε τρεις τέσσερις μήνες, εξαρτάται πότε μπορούν και οι φορείς, δήμος και φορείς καθολικά, συμμετέχουμε σε μια ανοιχτή διαβούλευση και μία ανοιχτή συζήτηση σχετικά με τα θέματα, τι κάνει το λιμάνι, πως προχωράει το λιμάνι, ακούμε τις απόψεις τους με σεβασμό, υιοθετούμε πράγματα και είμαστε κοινωνοί σε πράγματα τα οποία σχεδιάζουμε για το μέλλον.

Επομένως, κατά την άποψή μου και η ιδιωτικοποίηση του Λιμένος Ηγουμενίτσας αλλά και όσον αφορά τις επιμέρους τροποποιήσεις σύμβασης παραχώρησης του ΟΛΘ, είναι μόνο προς την θετική κατεύθυνση. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κι εμείς ευχαριστούμε.

Ο κύριος Βεγίρης, έχει τον λόγο.

**ΕΥΑΓΓΕΛΟΣ ΒΕΓΙΡΗΣ (Νομικός Σύμβουλος του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ) αρμόδιος για θέματα ΟΛΗΓ):** Θα είμαι συνεπής στο χρόνο και σαφείς στις απαντήσεις κύριε Πρόεδρε.

Αναφορικά με την ερώτηση, για το πλαίσιο γνωμοδότησης που έθεσε ο κύριος Γιόγιακας. Απαντώ, λέγοντας, ότι το άρθρο 10 της Σύμβασης Παραχώρησης περιλαμβάνει

σαφές πλαίσιο για την επιβολή λιμενικών τελών. Να διευκρινιστεί και να τονιστεί ότι τα τέλη της επιβατηγού ναυτιλίας εγκρίνονται από το Υπουργείο, δηλαδή, από το ελληνικό δημόσιο και το πλαίσιο που δύναται να αυξηθούν ή να αναπροσαρμοστούν τα τέλη λιμενικών υπηρεσιών και λιμενικών υποδομών, προσδιορίζονται με σαφήνεια στο άρθρο 10. Υπάρχει σαφής μηχανισμός, ο οποίος, νομίζω, παραπέμπω τους κυρίους Βουλευτές στο ίδιο το άρθρο για την εξήγησή του.

Τέλος, ως προς το δεύτερο σκέλος της ερώτησης του κυρίου Γιόγιακα, για τον έλεγχο των αποφάσεων από το ΤΑΙΠΕΔ. Στο πλαίσιο της συναλλαγής, έχουν ληφθεί όλες οι πρόνοιες, προκειμένου να μην είναι αμέτοχος ο μέτοχος ΤΑΙΠΕΔ ως μέτοχος πλειοψηφίας στη λήψη βασικών αποφάσεων, για το μέλλον του λιμένος. Όσο δε για το επικαιροποιημένο master plan, το οποίο, επαναλαμβάνουμε, ότι σύμφωνα με τη Σύμβαση Παραχώρησης έχει την υποχρέωση ο επενδυτής να καταθέσει σε 9 μήνες από την ολοκλήρωση της συναλλαγής προς διαβούλευση και τον σχολιασμό των αρμόδιων Αρχών, το ΤΑΙΠΕΔ, υπό την ιδιότητά του ως Αρχή σχεδιασμού λιμένος, παρακολουθεί στενά την υλοποίηση των δεσμεύσεων της Σύμβασης Παραχώρησης μέσω του προτεινόμενου σχεδίου master plan, προκειμένου να εξασφαλιστεί ότι η ΟΛΗΓ, από τον ιδιώτη επενδυτή, δεν θα παρακάμψει ή θα παραβλέψει τις υποχρεώσεις που επιβάλλονται με σαφήνεια από τη Σύμβαση Παραχώρησης.

Αναφορικά με το πλαίσιο του κινδύνου-ας το πούμε έτσι-το οποίο έχει τεθεί τόσο από τον κύριο Γιαννούλη όσο και από τον κύριο Βρεττό -αν έχω σημειώσει σωστά- σχετικά με τους κινδύνους μη εναρμονισμένων πρακτικών από τον Όμιλο Grimaldi. Θα πούμε, ότι η εκτίμησή μας, δεδομένη της ελληνικής αγοράς, είναι, ότι η συγκεκριμένη συναλλαγή, δεν εγείρει ζητήματα αθέμιτου ανταγωνισμού και εναρμονισμένων πρακτικών. Σε κάθε δε περίπτωση, πρέπει να γίνει σαφές, ότι κατά τον καθορισμό των τελών ελλιμενισμού από την ΟΛΗΓ, υπό τον ιδιώτη επενδυτή, τα τέλη αυτά είναι κοινά για όλους τους χρήστες. Άρα, επομένως, επιβάλλεται η ίση μεταχείριση και δεν θα μπορούσε να είναι και αλλιώς, με βάση την Ενωσιακή νομοθεσία και με βάση τους κανόνες για τον ανταγωνισμό. Προσπαθούμε να συνδυάσουμε τις ερωτήσεις.

Αναφορικά με το ύψος των επενδύσεων, στο οποίο αναφέρθηκε αν δεν κάνω λάθος, ο κύριος Γιαννούλης. Η Σύμβαση παραχώρησης δεν έχει υποχρεωτικές επενδύσεις, πλην όμως επιβάλλει στο άρθρο 8 παράγραφος 2 και στο ειδικότερο παράρτημα στο οποίο και σας παραπέμπουμε, σαφή ελάχιστα επίπεδα υπηρεσιών, τα οποία για να επιτευχθούν με βάση τη σημερινή κατάσταση, είναι αναγκαίο να πραγματοποιηθούν επενδύσεις, οι οποίες θα κρίνουν σε ποια κατεύθυνση θα είναι ο επενδυτής, αλλά χωρίς την πραγματοποίηση επενδύσεων, δεν είναι δυνατόν να επιτευχθούν τα ελάχιστα επίπεδα υπηρεσιών, τα οποία προσδιορίζονται με σαφήνεια στη σύμβαση και η μη επίτευξη των οποίων επιβάλλει ποινικές ρήτρες προς τον Οργανισμό Λιμένος Ηγουμενίτσας, για τη μη τήρηση των προβλεπόμενων ελαχίστων επίπεδων υπηρεσιών.

Θα θέλαμε να κάνουμε μια αναφορά, αναφορικά με τις παρατηρήσεις των εργαζομένων στο σχέδιο του κυρωτικού νόμου, ότι η εκπρόσωπος των εργαζομένων αναφέρθηκε στο παράρτημα 1 της προς Κύρωση Σύμβασης Παραχώρησης, ενώ οι διατάξεις του άρθρου 13, του άρθρου 1, που αναφέρεται στο ίδιο ζήτημα, κατ’ ισχύουν και δεν περιλαμβάνουν καμία από αυτές τις ανησυχίες στις οποίες αναφέρθηκε η εκπρόσωπος των εργαζομένων της ΟΛΗΓ.

Επομένως, με το προτεινόμενο σχέδιο νόμου για την Κύρωση της Σύμβασης Παραχώρησης του Λιμένος Ηγουμενίτσας, δεν επιβάλλεται ελάχιστος αριθμός στον αριθμό των εργαζομένων που θα μεταταχθούν και λαμβάνονται όλες εκείνες οι πρόνοιες για την τήρηση του εσωτερικού κανονισμού εργασίας μέχρι την αντικατάστασή του από τις νέες αποφάσεις του ιδιώτη επενδυτή.

Εκτιμώ ότι έχουμε καλύψει το σύνολο των ερωτήσεων που έχουν τεθεί.

Σας ευχαριστώ πολύ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε πολύ, κύριε Βεγίρη.

Τον λόγο έχει ο κύριος Παπαχρήστος.

**ΓΕΩΡΓΙΟΣ ΠΑΠΑΧΡΗΣΤΟΣ (Νομικός Σύμβουλος του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ) αρμόδιος για θέματα ΟΛΘ):** Σας ευχαριστώ πολύ, κύριε Πρόεδρε.

Εγώ δεν θα σας κουράσω πολύ, γιατί τοποθετήθηκαν και άλλοι, αλλά και γιατί ήδη τοποθετήθηκε για τον ΟΛΘ η εταιρεία.

Απλώς θα ήθελα να εστιάσω κυρίως στο θέμα -γιατί σχολιάστηκε πολύ- για τον έλεγχο των επενδύσεων και για την περιβαλλοντική αδειοδότηση. Να πω ότι η νομοθεσία έτσι όπως έχει τροποποιηθεί από το Υπουργείο Ναυτιλίας για το master plan και το πώς εγκρίνεται, έχει αρκετές μέριμνες για την θωράκιση της όλης διαδικασίας, προβλέπει και την τήρηση της διαδικασίας στρατηγικής περιβαλλοντικής διαβούλευσης. Επίσης, εγκρίνεται με προεδρικό διάταγμα. Άρα, θα υπάρχει και το ανεξάρτητο μάτι του Συμβουλίου της Επικρατείας, που θα ελέγξει το πρόγραμμα των επενδύσεων.

Άρα, νομίζω, ότι οι όποιοι προβληματισμοί εκφράστηκαν και αφορούν και το επενδυτικό πλάνο της Θεσσαλονίκης, αλλά κατ’ επέκταση και της Ηγουμενίτσας, με τον τρόπο πλέον που εγκρίνεται το επενδυτικό πλάνο των επενδυτών, θέλουμε να πιστεύουμε, ότι υπάρχουν οι ασφαλιστικές δικλείδες, για να μην υπάρξουν καταχρήσεις.

Κατά τα αλλά, νομίζω και η υποχρέωση του κυρίου Λιάγκου, έχουν καλύψει όλα αυτά τα προβλήματα τα οποία ετέθησαν.

Σας ευχαριστώ πολύ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε πολύ.

Τον λόγο έχει η κυρία Καραγιάννη.

**ΜΑΡΙΑ ΚΑΡΑΓΙΑΝΝΗ (Αντιδήμαρχος Πολιτισμού – Τουρισμού του Δήμου Θεσσαλονίκης και Αναπληρώτρια Δημάρχου):** Εάν έχω σημειώσει σωστά τις ερωτήσεις, θα ήθελα να πω ότι μέχρι να φτάσουμε στη συγκεκριμένη πρόταση, αν και δεν προβλεπόταν από τη διαδικασία, έχει προηγηθεί διαβούλευση τόσο με τη ΔΑΛ και τον Οργανισμό Λιμένος αλλά και το Φεστιβάλ Κινηματογράφου. Επομένως, όλες οι προτεινόμενες τροποποιήσεις μάς βρίσκουν σύμφωνους, διότι είναι για εμάς αυτονόητη λειτουργική και αισθητική αναβάθμιση του λιμένα, ώστε να συμβάλει στην αύξηση της επισκεψιμότητας της πόλης. Η απρόσκοπτη υλοποίηση αυτών των σχεδίων θα μεταβάλει ουσιωδώς τόσο τις δυνατότητες της πόλης όσο και την ίδια της την οικονομική ζωή, καθώς θα αυξηθεί η ήδη σημαντική συνεισφορά του λιμένα στο ΑΕΠ της Κεντρικής Μακεδονίας.

Ως διοίκηση του δήμου, κεντρικός μας στόχος είναι να εντάξουμε τη Θεσσαλονίκη σε όλα τα παγκόσμια δίκτυα, σε όλους τους παγκόσμιους χάρτες εκμεταλλευόμενοι όλες τις δυνατότητές της και το λιμάνι σε αυτή την προσπάθεια κατέχει κομβικό ρόλο. Ως προς τα λιμνάζοντα, να πω συγκεκριμένα ότι προφανώς αναφερόμαστε και στο σπίτι του Λιμενάρχη, που το προηγούμενο νομικό πλαίσιο δεν επέτρεπε να έχουμε πρόσβαση στα χρηματοδοτικά εργαλεία για να μπορέσουν να γίνουν επεμβάσεις, οι οποίες είναι πολύ δαπανηρές, διότι έχει φοβερά στατικά προβλήματα. Άρα, ήταν ένας χώρος που χωρίς αυτές τις τροποποιήσεις, ένα κτίριο δεν θα μπορούσε να αξιοποιηθεί.

Εμείς πιστεύουμε ότι η συγκεκριμένη πρόταση διασφαλίζει την ποικιλομορφία, αυξάνει την επισκεψιμότητα στο λιμάνι, μεικτές χρήσεις καθιστούν τον χώρο ένα ζωντανό τμήμα του αστικού ιστού και όχι ένα θύλακα μονοκαλλιέργειας ανοιχτού {…} Είναι ακριβώς αυτός ο χαρακτήρας της Θεσσαλονίκης, οι μεικτές χρήσεις, η συνύπαρξη πολλών διαφορετικών λειτουργιών πάντοτε με κανόνες. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κύριος Λώλος.

**ΙΩΑΝΝΗΣ ΛΩΛΟΣ (Δήμαρχος του Δήμου Ηγουμενίτσας):** Ευχαριστώ κύριε Πρόεδρε. Καταρχήν, να ξεκινήσω με μια γενική απάντηση που αφορά όλα τα κόμματα, τουλάχιστον αυτά που κυβέρνησαν αυτή τη χώρα. Ποτέ η τοπική αυτοδιοίκηση μέχρι σήμερα δεν είχε λόγο στα τεκταινόμενα και τη λειτουργία των λιμανιών που ήταν Α.Ε., δεν συμμετείχε στο διοικητικό συμβούλιο μέλος του, δεν συμμετείχε στο εταιρικό σχήμα κάτι αντίστοιχο που γίνεται στην Ιταλία, δεν είχε ποτέ ανταποδοτικά οφέλη και πολλές φορές, οι διορισμένες διοικήσεις λειτουργούσαν και εχθρικά προς την τοπική κοινωνία προς το δήμο και ήταν εμπόδιο και στην ανάπτυξη. Άρα, λοιπόν, δεν μας χαροποιεί πιθανόν που το λιμάνι ιδιωτικοποιείται με την έννοια αυτή. Θα επιθυμούσαμε να είχαμε ένα άλλο εταιρικό σχήμα, να συμμετέχει και η τοπική αυτοδιοίκηση, αλλά δυστυχώς με τη μορφή διαχρονικά που λειτουργεί σήμερα πιστεύω είναι η καλύτερη επιλογή. Διότι, πάρα πολλές φορές οι ιδιώτες είναι πολύ πιο φιλικοί διακείμενοι προς την τοπική αυτοδιοίκηση παρότι το κεντρικό κράτος.

Όσον αφορά αυτό που ρώτησε ο κύριος Γιαννούλης, πώς νοείται η ανάπτυξη του λιμανιού τη στιγμή που δεν υπάρχει σιδηρόδρομος. Η ανάπτυξη του λιμανιού δεν είναι μόνο ο σιδηρόδρομος, έχει να κάνει με την κρουαζιέρα, έχει να κάνει με το θεματικό πάρκο και έχει να κάνει και με την κατασκευή της μαρίνας. Ειδικά για τον Δήμο Ηγουμενίτσας, που έχει τουριστική προοπτική, πιστεύω όλες αυτές οι επενδύσεις όταν θα γίνουν θα δώσουν θετικό πρόσημο στην περιοχή.

Φυσικά δεν είμαστε αρνητικοί και αντίθετοι στο να έρθει ο σιδηρόδρομος και καλούμε και την κυβέρνηση σήμερα, να επανακαθορίσει τη θέση της όσον αφορά τη σιδηροδρομική σύνδεση του Λιμανιού της Ηγουμενίτσας με το σιδηροδρομικό δίκτυο της χώρας. Πρώτη φορά πραγματικά, η τοπική αυτοδιοίκηση μέσα από αυτή τη διαδικασία θα έχει και ανταποδοτικά οφέλη, το 85% που θεσπίστηκε από το τίμημα που θα δώσει η ΟΛΗΓ Α.Ε. με τη νέα της μορφή στο ελληνικό δημόσιο. Αυτά δεν υπήρχαν μέχρι τώρα.

Ρώτησε ο κύριος Μπούμπας, αν εμείς εμπιστευόμαστε τον ιδιώτη και αν θα τηρήσει τα συμφωνηθέντα. Για να τηρήσει τα συμφωνηθέντα, υπάρχει πιστεύω το κεντρικό κράτος, υπάρχει η πολιτεία, η οποία είναι υπεύθυνη και θεματοφύλακας, για να διαφυλάξει αυτά τα οποία θα συμφωνηθούν μεταξύ του ελληνικού δημοσίου και της ιδιωτικής εταιρείας. Σίγουρα η πορεία θα δείξει, αν ο ιδιώτης είναι η καλύτερη λύση ή όχι.

Όσον αφορά αυτό που με ρωτήσατε, αν η απόδοση της χερσαίας ζώνης ήταν απόρροια της εκχώρησης του λιμανιού σε ιδιώτη, σίγουρα συνέβαλε αλλά εμείς ως δημοτική αρχή-εγώ από το 2014 που ανέλαβα το Δήμο Ηγουμενίτσας-διεκδικούμε και η τοπική κοινωνία και όλοι οι φορείς της πόλης, να έρθει η χερσαία ζώνη στο Δήμο Ηγουμενίτσας. Τώρα αν αυτό επιτάχυνε είναι άλλο θέμα, αλλά πιστεύω υπήρχε και η πολιτική βούληση του κεντρικού κράτους να δοθεί αυτή η χερσαία ζώνη, διότι ήταν ένα δίκαιο αίτημα της τοπικής κοινωνίας. Σίγουρα όμως υπήρχαν πάρα πολλά βάρη, τα οποία ανακαλύφθηκαν τελευταία και λύθηκαν και πιθανόν εκεί να επίτεινε τις διαδικασίες αυτές η πώληση-παραχώρηση του λιμανιού.

Με ρωτήσατε, αν είμαστε ευχαριστημένοι από την απαλλαγή από τα δημοτικά τέλη από το Λιμάνι στην Ηγουμενίτσα. Τα ανταποδοτικά τέλη, τα δημοτικά τέλη είναι ανταποδοτικού χαρακτήρα, ό,τι παρέχεις σε υπηρεσίες αυτά εισπράττεις. Άρα λοιπόν, δεν πιστεύω να αγγίζει πολύ όσον αφορά τα οικονομικά του δήμου, η απαλλαγή του ιδιώτη από τα δημοτικά τέλη, αφού πλέον δεν θα παρέχουμε υπηρεσίες, γιατί καμιά φορά οι υπηρεσίες που παρέχει ο δήμος προς τους ιδιώτες, είναι πιο πολύ κοστοβόρες από αυτά που εισπράττει. Άρα, λοιπόν, αυτό δεν μπορούμε να το κοστολογήσουμε, αλλά τη στιγμή που δεν παρέχουμε υπηρεσίες δεν θα είχαμε και κανένα λόγο να ζητήσουμε ανταποδοτικά τέλη, πέρα από αυτά τα οποία είναι θεσπισμένα δια νόμου.

**ΣΕΒΑΣΤΗ ΒΟΛΟΥΔΑΚΗ (Προεδρεύουσα της Επιτροπής)**: Ευχαριστούμε τον κύριο Λώλο, Δήμαρχο Ηγουμενίτσας.

Ολοκληρώθηκε η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Ανδριανός Ιωάννης, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καππάτος Παναγής, Καράογλου Θεόδωρος, Καρασμάνης Γεώργιος, Κυριαζίδης Δημήτριος, Λαζαρίδης Μακάριος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Στύλιος Γεώργιος, Φόρτωμας Φίλιππος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Γιαννούλης Χρήστος, Κόκκαλης Βασίλειος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Χαρίτσης Αλέξανδρος (Αλέξης), Κατρίνης Μιχαήλ, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Χνάρης Εμμανουήλ, Χριστοδουλάκης Εμμανουήλ (Μανώλης), Δελής Ιωάννης, Μπούμπας Κωνσταντίνος, Βρεττός Νικόλαος, Κεφαλά Γεωργία (Τζώρτζια), Παπαϊωάννου Αρετή και Βαλτογιάννης Διονύσιος.

Τέλος και περί ώρα 13.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΗΣΤΟΣ ΜΠΟΥΚΩΡΟΣ ΜΑΡΙΑ ΕΛΕΝΗ ΣΟΥΚΟΥΛΗ – ΒΙΛΙΑΛΗ**